Stalin hansı Azərbaycan mahnısını konsert proqramına saldırmışdı? - Parol kimi istifadə edilən Xalq mahnımızın sirləri\n09:06 27 Avqust 2021 2931 dəfə oxunub\n2931 dəfə oxunub\nKulis.az “İllərin mahnısı” layihəsindən “Bəri bax” mahnısı haqda faktları təqdim edir.\nSöhbət açacağımız bu mahnı Azərbaycanın qədim mahnılarından biri olan “Ay bəri bax, bəri bax”dır.\nYazılı mənbələr əsasında bizə məlum olur ki, mahnının yaranışı çox qədim zamanlara gedib çıxır və geniş areala sahibdir. İndinin özündə də Türkiyədə, Anadolu tərəflərdə, eləcə də Cənubi Azərbaycanda mahnı məşhurdur, oxunur, dillər əzbərinə çevrilib.\nFolklorşünasların dediyinə görə, ən düzgün variant aşağıdakı variantdır:\nPəncərədən daş gələr, Ay bəri bax, bəri bax\nXumar gözdən yaş gələr, Ay bəri bax, bəri bax,\nSəni mənə versələr, Ay bəri bax, bəri bax,\nAllaha da xoş gələr, Ay bəri bax, bəri bax.\nTelləri burma, gözləri xurma,\nUzaqda durma, boynunu burma\nGəl, bəri-bəri, ay can alan bəri bax.\nBəri bax..., ay bəri bax,\nBəri bax, ay bəri bax, bəri bax.\nPəncərənin milləri, Ay bəri bax, bəri bax,\nАçıb qızılgülləri, Ay bəri bax, bəri bax,\nOğlanı yoldan eylər, Ay bəri bax, bəri bax,\nQızın şirin dilləri, Ay bəri bax, bəri bax.\nPəncərəni bağlama, Ay bəri bax, bəri bax,\nMən gedirəm ağlama, Ay bəri bax, bəri bax,\nGedib yenə gələrəm, Ay bəri bax, bəri bax,\nÖzgəyə bel bağlama, Ay bəri bax, bəri bax.\nMahnının tam mətni Həmid Araslının redaktəsi altında nəşr edilən "Azərbaycan klassik ədəbiyyat kitabxanasının" ilk cildində (Bakı, 1982) çap olunub.\nBu mahnı mətni müxtəlif və çoxsaylı bəndlərlə oxunub. Bayatı formasındakı mətndəki bəndlərin sayı 9-dur. Təbii ki, bura nəqarət də daxildir. Bəhs etdiyimiz səbəb ucbatından bir sıra problemlər üzə çıxıb: indiyədək bu mahnı lentə alınarkən ciddi nəzarət olmayıb və mahnını kim necə istəyib eləcə də oxuyub. Sözlərdə təhriflər, mətndə pərakəndəlik baş alıb gedib.\nMahnının poetik mətnini “Ay bəri bax, bəri bax” adı ilə 1938-ci ildə ilk dəfə folklorşünas Hümmət Əlizadə tərtibçisi olduğu “Aşıqlar” adlı kitabda təqdim edib. Üç bəndlik bu mətndə maraq doğuran odur ki, hər bənd “aquşqa” (müasir ifaçılıqda “pəncərə”) sözü ilə başlayır. Sonuncu bənd isə indiki ifaçılıqda unudulub, yaddan çıxıb:\nAquşqada quş mənəm,\nUç desələr, uçmaram,\nYar mənə qaş-göz eylər,\nMən heç başa düşmərəm.\nMahnının ilk bəndində “aquşqadan daş gəlir” misrasında “gəlir” əvəzinə “gələr” oxunmalıdır. Belə olduqda fikir tamamlanır, əks halda həmin bənddə uyğunsuzluq yaranır və mahiyyət itir. Bu səhv müasir ifaçılıqda da davam edib. İkinci bənddə isə “Aquşqanın milləri, Açılıb qızılgülləri” – dedikdə ikinci misrada 8 heca yaranır, bayatılar isə 7 hecalıdır, bu baxımdan “açıb qızılgülləri” olmalıdır. Mahnıdakı “aquşka” da təhrif edilib, sözün kökü “ağuşga”dır. Bu, dilimizin arxaik sözü olub nəfəsgah, nəfəslik, yəni kiçik ölçülü pəncərə mənasında işlədilib. Olsun ki ağuşga da bir çox türk sözləri kimi slavyan xalqlarının dilinə keçmiş və akoşka şəklində tələffüz olunub. Bu söz barədə bəzi türk qaynaqlarında da bilgi verilir.\nTədqiqatçı-jurnalist Maşallah Xudubəyli də bildirir ki, pəncərə “aquşqa”dan çox qədim sözdür. Yəni mahnı yarananda öncə pəncərə, sonra “ağuşga”, nəhayət, yenidən pəncərə sözü işlədilib.\nBir maraqlı fakt da var. Deyilənə görə, mətndə həmçinin hər misradan sonra “Ay bəri bax, bəri bax” sözləri yazılmayıb. Deyilən iradlara baxmayaraq Hümmət Əlizadənin təqdim etdiyi mətn ilkin qaynaq kimi çox dəyərli və etibarlı sayılır.\n“Bəri bax”ın ilk lent lazısı ötən əsrin əvvəllərində baş tutur. İngiltərə qrammafon firmasının iştirakı ilə 1906-cı ildə Bakı milyonçusu və xanəndəsi Seyid Mirbabayev “Bəri bax” mahnısını lentə yazdırıb.\nMahnını ilk dəfə nota köçürən isə Müslüm Maqomayev olmuşdu. Müslüm Maqomayev mahnını Bülbülün ifasında nota köçürmüşdü. Bülbülün ifasındakı “Ay bəri-bəri, bəri bax” mahnısında da iki bənd başqa variantlarda işlənir, burada nəqərat da daxil olmaqla digər üç bənd isə tamam fərqlidir. Bülbül mahnının instrumental müqəddiməsinə söz qoşmuş və nəqəratda istifadə etmişdir. Bu da mahnıya gözəllik və dinamika gətirib. O, bu yeniliyi ikinci və dördüncü bəndlərdən sonra nəqəratda ifa eləyib.\n1910-cu ildə “Bəri bax” mahnısı Şuşada yaşayan erməni tarçalan Muxan Ter-Akopov tərəfindən oxunub. Həmin mahnı qrammofona yazılıb və xronometrajı 2:55 dəqiqədir. Şuşada oxunan mahnıda fərqlilik var: dörd bəndlik mətn digər variantlarla üst-üstə düşmür. Bu mətndə hər misradan sonra “Ay bəri bax, bəri bax” sözləri işlənməyib, bu misra yalnız bəndlərin sonunda deyilir. Üçüncü bənddə “Vay alagöz, bəri bax”, ikinci və dördüncü bəndlərdə isə “Bir də bəri bax, bəri bax” sözləri nəqarət şəklində oxunub. “Pəncərədən daş gələr” misrası isə sonuncu bənddə eşidilir. Eyni zamanda gürcülərin də bu mahnını oxuduğu haqda məlumat var. Gürcü mahnısında “pəncərə” sözünün dəyişməməsi də maraqlıdır. Hətta məşhur Vaxtanq Kikabidzenin də repertuarında “Ay bəri bax, bəri bax” həmişə olub. Daha doğrusu, hazırladığı Qafqaz poppurisinə bu mahnını da əlavə edib. Və mahnıdakı “Ay bəri bax, bəri bax” yerini Azərbaycan dilində oxuyub. Həmin ifanı sonradan Manana da oxumağa başladı və yenidən gündəmə gətirdi.\nMahnının yaranma tarixçəsi haqda dəqiq məlumat olmasa da, bir şeyi çox yaxşı bilmək olur. Mahnının süjeti elə başlıqda özünü ələ verir. Məlum olur ki, sevgililərdən biri pəncərəyə tərəf “Ay bəri bax, bəri bax” deyib və bu deyiş mahnıya başlıq kimi seçilib.\nMaraqlı bir fakt isə odur ki, Şuşa variantı “Bayramınız mübarək, Aquşqadan baxanlar” sözləri ilə başlayır. Ola bilsin, mahnı Novruz bayramlarının birində, bayat elində yaranmışdır. Çünki poetik mətn bayatılardan ibarətdir. Mətndən bəlli olur ki, qız tək deyil, yanında rəfiqələri var və onlar da ağuşqadan boylanırlar.\nMahnı boyu qız him-cimlə, oğlan isə ifayla sözünü deyir. Adətən xalq mahnılarımızda ilk olaraq oğlan qıza sevgisini bəyan edir. Bu mahnıda isə əksinədir, qız oğlanı sevdiyini bildirir. İlk bənd bu sözlərlə başlayır: “Pəncərədən daş gələr, Xumar gözdən yaş gələr”. Deməli, şıltaq qız kiçik, fındıqdan da balaca ölçüdə olan daşı pəncərədən sevdiyi oğlana atır. Daş oğlana dəydikdən sonra pəncərəyə sarı boylananda qızı gözüyaşlı görür, yəni oğlanla görüşə bilmədiyi üçün ağlayır. Oğlan da ona görə “Xumar gözdən yaş gələr” sözlərini oxuyur. Üçüncü və dördüncü misralarda oğlan: “Səni mənə versələr, Allaha da xoş gələr” – söyləyərək, qızın him-ciminə müsbət cavab verir. Burada sovet ideologiyasına uyğun gəlmədiyindən, “Allaha da” əvəzinə “Hər görənə”, “Ellərə də” və ya “Hamıya da” sözləri oxunub.\nMahnı özü sujeti misra-misra hörür. Deməli, ikinci bəndin ilk və ikinci misralarında “Pəncərənin milləri, Аçıb qızılgülləri” – deyilir. Bu nə deməkdir? Oğlanın oxuduğunu eşidən qızın rəfiqələri pəncərənin milləri arasından oğlana tərəf boylanırlar. Aşiq oğlan da mahnıda qızların hər birini qızılgülə bənzədir. Üçüncü və dördüncü misralarda deyilir: “Oğlanı yoldan eylər, Qızın şirin dilləri”. Göründüyü kimi, qız “şirin dil” ilə oğlanı yoldan çıxarır. Amma bu “şirin dil” oxumaqla deyil, him-cimlə təqdim olunur. Qızın bu hisslərini oğlan oxumaqla dinləyiciyə çatdırır.\nƏslində mahnıda hər şey çox üzdəndir. Məsələn, üçüncü bənddə eyhamla deyilən, sətiraltı mənalar yoxdur. Hər şey açıq və aydın şəkildə göstərilir. Oğlan, bir növ, sağollaşır, qıza arxayın olmasını, heç kəsə könül verməməsini söyləyir və sevgisinə sadiq qalacağını bildirir. Hümmət Əlizadənin təqdim etdiyi variantda da üçüncü bənd məzmun və mahiyyətcə müasir varianta yaxındır.\nBilindiyi kimi, Azərbaycan xalq mahnılarının spesifik quruluşu və xüsusiyyətləri var. Mahnılar bir neçə bənddən ibarət olur və hər bənd nəqəratla tamamlanır. Nəqəratın melodiyası və sözləri adətən dəyişmir və hər bəndin sonunda təkrarlanır. Bu mahnının da nəqəratında eyni ifadə – “bəri bax” 7 dəfə təkrarlanır.\n“Bəri bax”ı Səxavət Məmmədov, Zaur Rzayev, Mənsum İbrahimov, Arif Babayev, Brilliant Dadaşova kimi ifaçılar oxuyub və mahnını daha da sevdiriblər. Rauf Babayevin yetirmələri və “Qaya” qrupunun sələfləri sayılan kiçik yaşlı ifaçılardan ibarət “Bəri bax” qrupu yaradılmışdı. O vaxt kiçik yaşlıların oxuduğu ilk mahnı da “Bəri bax” mahnısı olmuşdu. “Bəri bax” həmçinin tez-tez filmlərimizdə və tamaşalarımızda da istifadə olunub. Məsələn, “Bakılılar”, “Dərviş Parisi partladır” filmlərində fraqmental şəkildə bu mahnını eşidirik.\nMahnı haqqında yayılmış və əfsanəyə çevrilmiş bir hekayə var. 1908-ci ilin mart-sentyabr aylarında Stalin Bakıda Bayıl türməsində həbsdə yatıb. Stalinlə əlaqə qurmaq üçün mahnının sözlərindən, yəni “Pəncədən daş gəlir” misrasından parol kimi istifadə olunub. Deməli, Stalinə yazılı informasiyanı ötürmək üçün vərəqləri kiçik daşlara büküb onun saxlandığı otağın pəncərəsindən içəri atırdılar və cavab məktubu da eyni şəkildə qaytarılırdı. Daş atılmazdan əvvəl həbsxananın Stalin saxlanıldığı otağın həndəvərində mahnının “Pəncərədən daş gəlir, Ay bəri bax, bəri bax” sözləri oxunurdu. Stalin də daşı tutmaq üçün hazır vəziyyətdə dayanır və atılan daşı tuturdu. Sonra Stalin türmədən Məhəmməd Əmin Rəsulzadənin köməyi ilə qaçır. Deyilənə görə, Stalin “Ay bəri bax, bəri bax” mahnısını sonrakı illərdə də həvəslə dinləyərərək həbsxana həyatını xatırlayarmış.\n1938-ci ildə Moskvada keçirilən Azərbaycan ədəbiyyatı və incəsənəti on günlüyündə Üzeyir Hacıbəyli “Böyük Teatr”da “Koroğlu” operasını tamaşaya qoyarkən şəxsən Stalini də dəvət edir. Stalin söyləyir ki, əgər orada “Pəncərədən daş gəlir” oxunacaqsa, mütləq gələrəm. Üzeyir bəy də “əlbəttə həmin mahnı ifa olunacaq” – söyləyir. Deyilənə görə, Üzeyir bəy tamaşanın uyğun bir məqamında, xorun ifasında Stalinin sevdiyi mahnını səsləndirir, o da musiqiçiləri ayaqüstə alqışlayır.


Nəşr edilib 10.08.2017 09:06 |\nNaxçıvan Muxtar Respublikası Dövlət Miqrasiya Xidmətindən aldığımız məlumata görə, cari ilin iyul ayı ərzində xidmət miqrasiya proseslərinə dövlət nəzarətinin gücləndirilməsi, idarə edilməsi və tənzimlənməsi, o cümlədən qanunsuz miqrasiyanın qarşısının alınması istiqamətində müvafiq tədbirləri davam etdirib.\nÖtən ay xidmət tərəfindən muxtar respublikada olma və yaşama qaydalarına əməl etmədən mövcud qanunvericiliyin tələblərini pozmuş 32 əcnəbi aşkarlanıb. Onlardan 29-u barəsində Azərbaycan Respublikası ərazisini 48 saat ərzində tərketmə, 3-ü barəsində inzibati qaydada ölkə hüdudlarından kənara çıxarılma qərarı qəbul edilib.\nÜmumilikdə, ay ərzində Dövlət Miqrasiya Xidmətinə əcnəbilər və vətəndaşlığı olmayan şəxslər, habelə Azərbaycan Respublikası vətəndaşları tərəfindən 1690 müraciət daxil olub. Bu müraciətlərdən 83-ü əcnəbilərə və vətəndaşlığı olmayan şəxslərə müvəqqəti və daimi yaşamaq üçün icazənin, əmək fəaliyyətinin həyata keçirilməsi üçün iş icazəsinin verilməsi, eləcə də vətəndaşlıq mənsubiyyətinin müəyyənləşdirilməsi ilə bağlıdır. Müraciətlərin hər biri ayrı-ayrılıqda Azərbaycan Respublikası qanunvericiliyinin tələblərinə uyğun olaraq araşdırılıb və müvafiq qərarlar qəbul edilib. Ötən ay ərzində olduğu yer üzrə qeydiyyatla bağlı xidmət tərəfindən 1607 müraciət qeydə alınaraq icrası təmin olunub. Həmin müraciətlərin 487-si xidmətin sərhəd-buraxılış məntəqələrində fəaliyyət göstərən bölmələri tərəfindən qəbul və icra edilib.


Müayinə və diaqnostika - Medicus-az | Medicus-az\nMüayinə və diaqnostika proqramları ən müasir tibbi avadanlıq və texnologiya sayəsində Sizin istəyinizə uyğun olaraq və ya orqanların kompleks müayinəsi tərtib oluna bilər.\nAlmaniyada keçirilən diaqnostik müayinə sağlamlıq durumunuz haqqında Sizə və Sizi müalicə edən həkiminizə geniş bilgi verəcəkdir ki, bu da sizin müalicənizin təyin olunması və keçirilməsinə imkan yaradacaq. Bu halda biz Sizə Almaniyanın ən müasir klinikalarında ixtisaslaşmış müalicə təşkil edirik.\nSon nəsil avadanlıqlarla təchiz olunmuş alman klinikaları erkən diaqnozun təyin edilməsi və müxtəlif növ xəstəliklərin uğurla müalicəsi sahəsində dünyada lider mövqedədir. Vaxtında aparılan diaqnostik müayinə hər hansı bir ağır xəstəliyin qarşısını almaqla yanaşı, Sizin sağlamlığınızın təminatçıdır.\nChek-up müayinələrlə yanaşı səfərinizin nəinki faydalı həmçinin yadda qalan olması, xoş təəssüratlarla keçməsi üçün bütün Avropa üzrə turistik səfərlərin təşkilini təklif edirik. İstəyinizə əsasən Sizin üçün turistik səfərlər təşkil ediləcəkdir.


Naxçıvan İpoteka Fondundan Gənclər Şəhərciyində mənzil almaq istəyənlər üçün yenilik... » Naxcivanxeberleri.com\n24-01-2019, 12:36 1 508 dəfə baxılıb\nCahan İnşaat Gənclər Şəhərciyindən mənzil almaq istəyənlər üçün Naxçıvan İpoteka Fondu 4%-lik ipoteka krediti verir.\nNAXCİVANXEBERLERİ.COM xəbər verir ki, Cahan İnşaat Gənclər Şəhərciyindən kreditlə mənzil almaq istəyənlər üçün daha bir yenilik təqdim edir.Naxçıvan İpoteka Fondu mənzil almaq istəyənlərə 25-30 illik 4% ipoteka krediti verir.\nQeyd edək ki, “Gənclər Şəhəri” yaşayış kompleksi sizə sadəcə bir ev deyil, eyni zamanda mükəmməl mövqeyi, möhtəşəm mənzərəsi və rahat yaşaya biləcəyiniz ərazisi ilə analoqu olmayan yeni bir həyat bəxş edir. Özünüzə aid və rahat bir mühitdə yaşamaq istəyirsinizsə, sizi fərqli bir həyata, “Gənclər Şəhəri”ndə gələcəyə dəvət edirik. 6 blok və 506 mənzil ilə pəncərənizdən hansı mənzərəyə baxmaq istədiyinizi siz seçəcəksiniz. Gənc ailələrin ehtiyacı qədər, geniş ailələrin də istəkləri nəzərə alınmışdır. Təcrübəli memarlarımız xəyallarınızı həyata keçirmək üçün sizi gözləyirlər. Şəhərcikdəki ümumi ictimai yerlər, təbiətdən zövq alacağınız səhər gəzintiləri, xüsusi yaşıllığı ilə seçilən parkın sakitliyi, ailənizlə axşam söhbətləri, çiçəklənən Naxçıvanımızı fərqli pəncərədən görmək imkanı, “Gənclər Şəhəri” sakinlərini gözləyir.\n“Gənclər Şəhəri” ərazisində uşaqlar üçün də bir çox yer nəzərdə tutulub. Şəhərcikdəki uşaq bağçasına uşaqlarınızı əmanət edib, rahatca işinizə gedə biləksiniz. Şəhərcikdəki oyun parkında uşaqlarınız etibarlı şəraitdə oyun oynaya biləcəklər. Naxçıvanımızı fərqli pəncərədən görmək imkanı, “Gənclər Şəhəri” sakinlərini gözləyir. “Gənclər Şəhəri” idman əraziləri və yaşıllıqları ilə gənc ailələrə rahat və sağlam bir həyat təqdim edir. İsti yay aylarında ailənizlə birlikdə gəzintiyə çıxmaq ayrı bir zövq olacaq. “Gənclər Şəhəri”ndə xüsusi dizaynla hazırlanmış mağazalarda rahat alışverişinizi edəcək, hətta dostlarınızla bir fincan çay içərək günün yorğunluğunu üstünüzdən ataraq istirahət edəcəksiniz.\nÜnvan: Naxçıvan şəhəri, 12-ci məhəllə, döngə 3\n"Cahan İnşaat" Dünya Azərbaycanlılarının Həmrəyliyi günü və Yeni il münasibəti ilə sakinlər üçün konsert proqramı təşkil edib


Oktyabrın 11-də Serbiyanın paytaxtı Belqradda Qoşulmama Hərəkatının 60 illiyinə həsr edilmiş Yüksək Səviyyəli Toplantıda Prezident İlham Əliyevin çıxışını dərin maraqla dinlədik. Azərbaycan da daxil olmaqla, dünyanın 120 ölkəsi arasında səmərəli əməkdaşlıq əlaqələrinin qurulmasında və inkişafında mühüm siyasi platforma olan Qoşulmama Hərəkatı beynəlxalq aləmdə öz prinsiplərinə bağlılıq nümayiş etdirən mühüm təşkilatdır. Azərbaycanın sədrliyi dövründə bu təşkilatın qlobal çağırışlarla mübarizəyə verdiyi töhfə beynəlxalq miqyasda yüksək qiymətləndirilir. Dayanaqlı sülhü və ölkələrarası dialoqu təşviq edən təşəbbüs. Azərbaycan Qoşulmama Hərəkatına üzv dövlətlərin parlamentariləri arasında əməkdaşlığın inkişafı ilə bağlı addımlar atır. Bir həftə bundan əvvəl Azərbaycan sədr kimi Qoşulmama Hərəkatının Gənclər Şəbəkəsinin təsis iclasını keçirmiş və təsisatlanma ideyası ilə çıxış etmişdir.\nPrezident İlham Əliyev mötəbər toplantıda bəyan etdi ki, 1961-ci ildə Belqradda təsis edildiyi vaxtdan Qoşulmama Hərəkatı qlobal sülh, ədalət və həmrəylik naminə həyata keçirdiyi səylər vasitəsilə beynəlxalq arenada mühüm rol oynayır. BMT Baş Assambleyasından sonra ikinci ən böyük təsisat olan Qoşulmama Hərəkatı müxtəlif regionları əhatə edərək fərqli tarixi, siyasi və mədəni mənsubiyyətə malik 120 ölkəni birləşdirməklə, multilateralizmin həqiqi nümunəsi hesab edilir.\nZor tətbiq etməklə dövlətlərin ərazi bütövlüyünün pozulması qətiyyən qəbuledilməzdir. Bu prinsiplər müasir beynəlxalq münasibətlərdə aktual və vacib olaraq qalır. Əgər bütün ölkələr Bandunq prinsiplərinə riayət etsəydilər, onda biz dünyada müharibələr və münaqişələr görməzdik. Azərbaycan bütün ölkələrin suverenliyi və ərazi bütövlüyü prinsiplərini tam dəstəkləyir. Sülhün, təhlükəsizliyin, beynəlxalq hüququn və ədalətin gücləndirilməsinə töhfə vermək üçün Azərbaycan 2011-ci ildə Qoşulmama Hərəkatı ailəsinə qoşulmaq qərarına gəldi. Qısa müddət ərzində Azərbaycan Hərəkatın üzvləri arasında böyük etimad və hörmət qazandı, 2016-cı ildə Qoşulmama Hərəkatının liderlərinin yekdil qərarı ilə Azərbaycan 2019-2022-ci illər üçün Qoşulmama Hərəkatının sədri seçildi.\nQoşulmama Hərəkatı ölkələrinin beynəlxalq hüquqa və BMT Təhlükəsizlik Şurasının qətnamələrinə uyğun olaraq, Azərbaycanın ərazi bütövlüyünə və suverenliyinə müntəzəm dəstəyi çox qiymətlidir. Bakı Zirvə görüşünün Yekun Sənədində Qoşulmama Hərəkatı ölkələri ərazilərin güc yolu ilə zəbt olunmasının yolverilməzliyini vurğuladılar və təsdiq etdilər ki, heç bir dövlət Azərbaycan Respublikasının ərazilərinin işğalı nəticəsində yaranmış vəziyyətin qanuniliyini tanımayacaq. Bütün bunlar ölkəmizin beynəlxalq aləmdə nüfuz və hörmətinin yüksəldiyindən xəbər verir. Biz, bu sahədə Prezident İlham Əliyevin səylərini ürəkdən alqışlayırıq.


Baş əmək müfəttişi: “Gündəlik işin müddəti 12 saatdan çox ola bilməz” – MÜSAHİBƏ – İstiqlal.az\nAna Səhifə/Cəmiyyət/Baş əmək müfəttişi: “Gündəlik işin müddəti 12 saatdan çox ola bilməz” – MÜSAHİBƏ\nBaş əmək müfəttişi: “Gündəlik işin müddəti 12 saatdan çox ola bilməz” – MÜSAHİBƏ\n17 İyul 2021 04:14\nƏmək və Əhalinin Sosial Müdafiəsi Nazirliyi yanında Dövlət Əmək Müfəttişliyi Xidmətinin (DƏMX) baş əmək müfəttişi İlkin Vəliyevin “Report” İnformasiya Agentliyinə müsahibəsi:\n– Son günlər sosial şəbəkələrdə bəzi özəl sektorda çalışan şəxslərin iş saatlarının çox olması barədə şikayətlər yayılır. Mövcud problemlə bağlı bu il üçün Dövlət Əmək Müfəttişliyi Xidmətinə müraciət və ya şikayət daxil olubmu? Əgər olubsa neçə belə hal qeydə alınıb? Nə kimi qabaqlayıcı tədbirlər görülüb?\n– Bu ilin altı ayı ərzində DƏMX vətəndaşlardan daxil olan 6 948 şikayət məzmunlu ərizəni araşdırıraq cavablandırıb. Daxil olan müraciətlərin içərisində iş vaxtının rejimi qaydalarının pozulması ilə bağlı da müraciətlər yer alıb. Daxil olan müraciətlər rəsmi qeydiyyata alınaraq araşdırılır və fakt təsdiqini tapdıqda müvafiq inzibati tənbeh tədbirləri tətbiq olunur.\n– İş vaxtının rejimi qaydaları dedikdə nəyi nəzərdə tutursuz?\n– İş vaxtının rejimi qaydaları – gündəlik iş vaxtının müddəti, onun başlanması və qurtarması, işdə fasilələrin vaxtı və müddəti, sutkadakı növbələrin sayı, növbə sənədləri və onların tərtibi, bir növbədən digər növbəyə keçirilmə, iş vaxtının cəmlənmiş uçotu, işlənmiş iş günlərinin istirahət günləri ilə əvəz edilməsi (əvəzgünün verilməsi) qaydaları, habelə həftəlik iş günlərinin sayı müəssisədaxili intizam qaydaları və ya əmək müqaviləsi, kollektiv müqavilə ilə müəyyən edilir.\n– Ümumilikdə əmək qanunvericiliyində iş saatı nə qədərdir? İşçini normadan artıq işlədən sahibkarları hansı cərimələr gözləyir?\n-Gündəlik normal iş vaxtının müddəti səkkiz saatdan artıq ola bilməz. Gündəlik normal iş vaxtına uyğun olan həftəlik normal iş vaxtının müddəti 40 saatdan artıq müəyyən edilə bilməz. Bir qayda olaraq, iki istirahət günü olan beşgünlük iş həftəsi müəyyən edilir. Altıgünlük iş həftəsində həftəlik norma 40 saat olduqda gündəlik iş vaxtının müddəti 7 saatdan, həftəlik norma 36 saat olduqda gündəlik iş vaxtının müddəti 6 saatdan və həftəlik norma 24 saat olduqda gündəlik iş vaxtının müddəti 4 saatdan çox ola bilməz.\nİnzibati Xətalar Məcəlləsinin 192.4.-cü maddəsinə əsasən, (belə ki, iş vaxtında artıq vaxtda görülən işə görə əmək haqqının ödənilməsi Əmək Məcəlləsinin 165-ci maddəsi ilə tənzimlənir. Həmin maddədə iş vaxtından artıq vaxtda görülən işə görə əmək haqqına əlavə müəyyən edilmiş və əmək haqqı ödənilərkən qeyd edilən əlavənin verilməməsi qanun pozuntusu sayılır. Həmçinin həmin maddəyə görə iş vaxtından artıq işlərin əlavə istirahət günü ilə əvəz edilməsinə yol verilmir, yəni mütləq şəkildə əlavə verilməlidir) işçinin əmək və məzuniyyət haqlarının hesablanmasında və ödənilməsində, riyazi hesablamalar nəticəsində yol verilən nöqsanlar istisna olmaqla, qanun pozuntularına yol verilməsinə görə, vəzifəli şəxslər 700 manatdan 1 500 manatadək məbləğdə cərimə edilir. Məcəllənin 198.1.5.-ci maddəsinə əsasən, normal əmək və istirahət rejiminə riayət edilməməsinə görə, 500 manatdan 1 000 manatadək məbləğdə cərimə edilir.\n– 8 saatdan çox iş günü müəyyən etmək olarmı?\n– Qeydiyyat (uçot) dövründə iş vaxtının müddəti qanunvericiliklə müəyyən olunmuş iş saatlarının sayından çox olmamaq şərti ilə iş vaxtının cəmlənmiş uçotu tətbiq edilə bilər. Bu halda qeydiyyat (uçot) dövrü bir ildən artıq, gündəlik işin (növbənin) müddəti isə 12 saatdan çox ola bilməz. Hər il dekabr ayının sonunadək növbəti il üçün normal iş vaxtı üzrə istehsalat təqvimi və iş vaxtının normasını Əmək və Əhalinin Sosial Müdafiəsi Nazirliyi müəyyən edir.\n– Çox işlədilən işçi nə etməli, hara və necə müraciət etməlidir?\n– Əmək hüquqları pozulan şəxslər Dövlət Əmək Müfəttişliyi Xidmətinə elektron qaydada ([email protected]), sosial şəbəkələrimiz vasitəsilə və ya poçtla (Bakı şəhəri, Cəfər Cabbarlı küçəsi 37) müraciət edə, yaxud Əmək və Əhalinin Sosial Müdafiəsi Nazirliyinin 142 – Çağrı Mərkəzi ilə əlaqə saxlaya bilərlər. Müraciətlər “Vətəndaşların müraciəti haqqında” qanunun tələblərinə əsasən cavablandırılacaq.\nBelçikada sel nəticəsində 15 nəfər ölüb, 5 nəfər itkin düşüb\nƏfqanıstanda “Reuters”in foto-müxbiri öldürülüb |


Bugün 2020-07-04 23:14\nArtıq Moskva göz yaşlarına inanmır\nBu yaxınlarda Rusiya partriarxı Kiril maraqlı bir açıqlama ilə çıxış edib: "Erməni dövlətinin yaranması anından başlayaraq bu xalqı müdafiə edirik.\nBiz hər zaman Ermənistanı Rusiya dövlətinin bir hissəsi saymışıq və azsaylı katolik erməniləri göz bəbəyi kimi qorumuşuq. Bu cür mürəkkəb coğrafi şəraitdə bu dövlət Rusiyasız heç vaxt mövcud ola bilməzdi. İndi isə hər şeyin sürətlə dəyişməsinin və bizim etdiyimiz xeyirxahlığın bu cür həyasızcasına unudulmasının şahidiyik. Ermənilər bir şeyi unutmamalıdırlar ki, Rusiya olmadan onların bu torpaqlarda mövcudluğu qeyri mümkündür".\nƏslində bu fikirlər, Rusiyanın ermənilərlə bağlı böyük səhvinin etirafı idi. İki əsrdir davam edən erməni sindromunun köklərini burada axtarmaq lazımdır. Təsadüfi deyil ki, I Pyotrun Qafqaz siyasətində ermənilər xüsusi yer tutmuşdular. Onlar məhz Rusiyanın ölçüyəgəlməz himayəsilə bu torpaqlarda məskunlaşdılar, özlərinə dövlət yaratdılar. Ermənilərin inzibati-idarəetmə sistemində möhkəmləndirilməsi, köçürülmə yolu ilə saylarının surətdə artırılması prosesi həyata keçirilirdi.\nBeləliklə, ermənilər çarizmin hərtərəfli dəstəyi və yaratdığı əlverişli şərait nəticəsində Qərbi Azərbaycanda, Dağlıq Qarabağda, digər məkanlarda möhkəmlənə bildilər. Heç təsadüfi deyil ki, ermənilər Qarabağa köçürülmələrinin 150 illiyini 1978-ci ildə qeyd edərək, Ağdərə rayonunda abidə ucaltmışdılar. Hal-hazırda işğal altında qalan Ağdərə rayonunda bu abidəni ermənilər çox hiyləgərliklə dağıdıblar. Məqsəd ciddi tarixi faktları saxtalaşdırmaqla özlərini dünyaya Qafqazın yerli xalqı kimi təqdim etməkdir. Ancaq erməni alimi, akademik Manuk Abeqyanın etirafları diqqəti cəlb edir: “...erməni xalqının kökləri haradadır, Qafqaza necə, nə vaxt, haradan və hansı yollarla gəlib... Bizdə bunun dəqiq sübutları var”.(“Erməni ədəbiyyatı tarixi” Yerevan 1975)\nBu yerdə çox vacib bir faktı qeyd etmək yerinə düşər. Çar Rusiyası ermənilərə növbəti dəstəyini göstərərək o zaman daha bir tarixi səhvə imza atdı. 1836-cı ildə Alban katalikosluğu ləğv edildi. Bununla da tarixi Alban abidələrinin erməniləşdirilməsi prosesinə start verildi. Bu tarixi türk torpaqlarında qriqorianlaşma prosesi Alban tarixinə böyük zərbə vurdu. Bu gün dünyada Dağlıq Qarabağ, işğal olunan digər ətraf rayonlarda ermənilər Azərbaycan tarixinə aid bütün abidələri məhv edir və yaxud bərpa adı altında həmin abidələrin üzərinə erməni xaçı yapışdırırlar.\nTəbii ki, Çar Rusiyasının Cənubi Qafqaza yiyələnməkdə strateji məqsədlərindən biri imperiyanın sərhədlərini genişləndirmək idi. Belə məqamda ən münasib variant ermənilərdən vasitə kimi istifadə edib hədəfə çatmaq idi. Regional geosiyasi kontekstdə Rusiya öz məqsədinə nail oldu. Ancaq bu qalibiyyət regionda əbədi olaraq sülhü, sabitliyi əlçatmaz etdi. Bu siyasətin ağır nəticələri göz qabağındadır. Münaqişə, işğal faktı, insan itkisi, qaçqınlıq problemi və nəhayət Rusiyanın özünə qarşı formalaşan antirusiya əhval-ruhiyyəsinin getdikcə artmasıdır.\nVaxtilə Rusiya çarının etdiyi səhvlər təəssüflər olsun ki, bu gün də təkrarlanır. Baxmayaraq ki, Moskva göz yaşlarına inanmır, ermənilərin istənilən əlverişli şəraitdə, məqamı çatanda ruslara qarşı da xəyanət edəcəyini gözəl anlayır. Hətta Cənubi Qafqazda etdiyi tarixi səhvləri etiraf edir. Ancaq Şimal qonşumuz Ermənistana hərtərəfli hərbi dəstəyini əsirgəmir.\nVirtualaz.org saytının yazdığına görə, Rusiya Ermənistanın “İsgəndər-M” operativ-taktiki raketləri ilə təchiz edilməsinə dair danışıqlar aparır. Dünyada analoqu olmayan operativ-taktiki silahların qonşu dövlətlərə qarşı yönəlməsi isə şübhəsizdir. İqtisadi cəhətdən zəifləyən, dünyanın aparıcı ölkələrinin, beynəlxalq təşkilatların sanksiyaları ilə üzləşən, hər gün itirə-itirə gedən Rusiyanın görəsən nəyinə gərəkdir Ermənistan? Rusiya erməniləri bundan sonra himayə etməklə nə qazanacaq sualına cavab vermək çətindir.\nƏgər Rusiyanın ermənilərə bu sevgisi dini faktorla bağlıdırsa, onda Rusiya partriarxı Kirilin dediklərini ciddi qəbul etmək lazım deyil. Əksinə, Kirilin dediklərinə diqqət yetirsək, onda düşünmək olar ki, Rusiya öz keçmişindən, yanlış siyasətindən ibrət dərsi götürəcək. Axı tarix ölü keçmiş olsa da, həm də bir ibrət dərsidir.\nBugünkü reallıq, zamanın çağırışları onu diqtə edir ki, tarixin acı səhvlərindən nəticə çıxarıb qonşularla, dünya ilə normal əməkdaşlıq qurasan. Görəsən, Rusiya bunu edəcəkmi?\nKateqoriya : TƏDQİQATLAR Baxış sayı : 2757\nErmənilərin Gürcüstana qarşı qaraya...\nBahar Muradova: Dünyada yeni yarana...


“Elektron Təhsil”-in qalibi\nBurdasız: Baş səhifə Elm, təhsil “Elektron Təhsil”-in qalibi\nAzərbaycan Respublikası Təhsil Nazirliyi tərəfindən keçirilən, məqsədi elektron tədris resurslarının, internet texnologiyalarının tədris prosesinə tətbiqini fəallaşdırmaq, təhsil ictimaiyyətini məlumatlandırmaq, tədris məqsədləri üçün internetdən istifadənin yeni üsullarını öyrənmək, tədris prosesində informasiya texnologiyalarından fəal istifadə edən müəllimləri həvəsləndirməkdən ibarət olan "Elektron Təhsil" respublika müsabiqəsinin qalibləri müəyyənləşmişdir.\nQeyd edək ki, müsabiqənin I mərhələsinə təqdim edilən 1313 işdən 1220 iş II mərhələyə ekspertlər tərəfindən qiymətləndirilməyə təqdim olunmuş və nəticədə 325 iş nominant olaraq III mərhələyə keçmişdir. III mərhələyə keçən işlər münsiflər tərəfindən onlayn olaraq qiymətləndirilərək 23 qalib və 24 fərqlənən müəyyən edilmişdir.\nFərəhləndirici haldır ki, qaliblərin cərgəsində rayonumuzun təmsilçisi də vardır.\nQusar şəhər 2 nömrəli tam orta məktəbin 7-ci sinif şagirdi Eyvaz Bayramov "Tədrisdə istifadə üçün ən yaxşı elektron resurs" nominasiyası üzrə II yerə layiq görülmüşdür.\n"AzEduNet", "Ultra", "Təhsildə İnnovativ Texnologiyalar" Əlavə Təhsil Mərkəzi, "Edumedia Azərbaycan" və "Nar" operatoru tərəfindən dəstəklənən müsabiqənin qaliblərinə diplomlar, noutbuklar, planşetlər, printerlər və digər xüsusi mükafatlar təqdim olunmuşdur.\nBu sevindirici təhsil uğuru münasibətilə Eyvazı, onun informatika fənni üzrə müəllimi Kamran Əliyevi, bütün məktəb kollektivini ürəkdən təbrik edirik.


23/02/2020 [12:06] - Hadisə - ( 3050 dəfə baxılıb)\nDİN-in Mətbuat Xidmətinin Lənkəran regional qrupunun baş inspektoru, polis baş leytenantı Məhəmməd Rzayev APA-nın sorğusuna cavabında bildirib ki, Jalə Bayramovaya qarşı cinayət işinin başlanması barədə yayılan xəbərlər əsassızdır və həqiqəti əks etdirmir.\nMSK sədri Məzahir Pənahovun Jalə Bayramova cəzalandırılacağı ilə bağlı məsuliyyətsiz çıxışından sonra DİN tərəfindən verilən son açıqlamanı ictimaiyyətin bu məsələyə münasibətdə nümayiş etdirdiyi həmrəyliyin nəticəsi kimi dəyərləndirirəm. Həmçinin hesab edirəm ki, sosial şəbəkələrdə yayılan video görüntülər, eləcə də vətəndaş cəmiyyəti institutlarının bəyanatları, insan haqları və qadın hüquqlarının müdafiəsi təşkilatlarının müraciətləri, müstəqil hüquqşünas rəyləri, siyasətçilərin hakimiyyətə ünvanlanan mesajları, ziyalıların bölüşdüyü əsl vətəndaş mövqeləri, sizin imza və şərhləriniz, mətbuatın verdiyi informasiya dəstəyi bu prosesdə əhəmiyyətli rol oynayır. Yəqin ki, bütün bunlar olmasaydı, cinayət işi Azadə Kərimovaya deyil, Jalə Bayramovaya qarşı açılardı.\nFikrimcə, dayanmalı deyil, bu istiqamətdə fəaliyyətimizi sistemli və ardıcıllıqla davam etdirməli, ictimai dəstəyi artırmalıyıq ki, bu məsələdə qanunun aliliyi təmin olunsun, ədalətli mühakimə yolu ilə cinayətkarlar layiqli cəzalarını alsınlar.\nOdur ki, Jalə Bayramovanın məruz qaldığı problem yalnız bir hüquqşünas tələbənin deyil, bütövlükdə gənclərin, bu günün yox, həm də gələcəyin çətinliyi kimi dəyərləndirilməli, mübarizə ədalətin bərpasına qədər davam etdirilməlidir.\nQubad İbadoğlu, İqtisadçı alim, Jalə Bayramovanın atası


2021, 20 Oktyabr, çərşənbə, Bakı vaxtı 08:43\nÖlkədə yeni aqroparkların yaradılması, aqrar sahədə 2019-cu ilə qalan problemlər, beyin axını və başqa məsələlər medianın aparıcı mövzularındandır...\nAqrar sahədə 2019-cu ilə qalan problemlər...\nMusavat.com saytında «Aqrar sektorun asanlaşmasının ilk ili-gözləntilər, reallıqlar» sərlövhəli yazı yer alır.\nMüəllif aqrar sahədəki vəziyyəti ekspert Nicat Nəsirli ilə müzakirə edib.\nYazıda iddia edilir ki, 2018-ci ildə aqrar sahənin inkişafı məqsədilə Kənd Təsərrüfatı Nazirliyi (KTN) sistemində rəhbərlik səviyyəsində dəyişikliklər baş verib. Müəllifə görə, istehsalın planlaşdırma olmadan genişləndirilməsi ənənəsi, dövlətin ayırdığı vəsaitlərin aqrar istehsalçılara yetərincə çatmaması və ən əsası isə, elmi yanaşmanın olmaması bu sahənin əsas problemlərindəndir.\nYazıda habelə vurğulanır ki, bu sistemdə institusional islahatlar kimi bir sıra yeni qurumlar yaradılıb.\nKənd təsərrüfatı məsələləri üzrə ekspert N.Nəsirli sayta deyib ki, aqrar siyasət xidmətyönümlü sahəyə çevrilmək, məşğulluq səviyyəsini yüksəltmək, təsərrüfatlarda dəyər zəncirinin yaradılması kimi hədəfləri həyata keçirə bilməyib. Onun fikrincə, bəzi institusional islahatlar aparılması hələ bu sahənin problemlərdən xilası demək deyil: «İlk növbədə, Azərbaycanda kənd təsərrüfatı istehsalı hələ də gəlirli deyil. Bu sahənin xərcləri kifayət qədər çoxdur. Elə sahələr var ki, istehsalçılar ili zərərlə başa vururlar. İstehsalın bütün mərhələləri mexanikləşdirilməyib, təsərrüfatlarda əl əməyi var, əkin altında olan torpaqların meliorativ vəziyyəti ağırdır, elmi informasiya təminatı çox zəifdir».\nEkspertə görə, idxal olunan baytarlıq dərmanları, bitkiçilik preparatlarının keyfiyyəti çox aşağıdır və bir sıra problemlərin həlli 2019-cu ilə qalıb. N.Nəsirli həmçinin deyib ki, kooperasiyalaşmanın sürətləndirilməsindən ötrü aqrar sığorta sisteminin formalaşdırılması da 2019-cu ilin problemləri sırasındadır.\nEkspertə görə, 2018-ci il üzrə qarşıya qoyulan daxili tələbatın tam təmin edilməsi və ixracın genişləndirilməsi kimi hədəflərə də tam çatılmayıb: «2018-ci ildə bu hədəflərə tam çatdığımızı demək çətindir. Rəsmi rəqəmlərə əsaslansaq, bitkiçilik məhsullarında özünütəminetmə səviyyəsi 100 faiz həddində olsa da, heyvandarlıq məhsulları baxımından 70 faizdən yuxarı qalxa bilmirik».\nQaxda aqropark. Foto arxiv\n«Azərbaycan» qəzetində dərc olunan «Ağsuda 1000 hektar ərazidə yeni aqropark salınır» sərlövhəli yazıda aqrar sahədə görülün işlərdən bəhs edilir.\nMüəllif yazıb ki, yeni aqropark Ağsu rayonunun Ərəbsarvan bələdiyyəsi ərazisində salınır. Aqroparkın ərazisinin 500 hektarında pilot suvarma sistemi qurulub, hündürlüyü 4.5 metr olan bu qurğu yüksək həcmdə suvermə qabiliyyətinə malikdir: «Pilot qurğu ilə suvarılan torpaqlarda əkiləcək qarğıdalı, arpa, yonca kimi yem bitkilərindən yüksək məhsul götürmək mümkün olacaq. Aqroparkda 1000 başlıq südlük cins inək bəslənilməsi üçün 6 ədəd hər cür şəraiti olacaq tövlə tikilir. Burada il ərzində 4 milyon litr süd istehsalı nəzərdə tutulur. Habelə, yarıaçıq 4 ədəd tövlə də inşa olunur».\nMüəllifin qeyd etməsinə görə, bu tövlələr kökəltmə istiqamətli 1000 baş cins heyvanın bəslənilməsi, ildə 600 ton ət istehsalı məqsədilə inşa edilir. Aqroparkın ərazisində iribuynuzlu mal-qaranın şirəli yemlə qidalandırılmasından ötrü hər biri 1500 tonluq 6, hər biri 150 tonluq 10 silos quyusu tikilir.\nMüəllif burada istehsal gücü saatda 10 ton olan yem zavodu və istehsal gücü saatda 5 ton olan toxum fabriki də inşa olunduğunu bildirir. Bütün bunlardan başqa, ərazidə işçilərdən ötrü ikimərtəbəli ofis və yeməkxana binası da tikilməlidir.\n«Aqroparkın gələn ilin may-iyun aylarında tam istifadəyə verilməsi nəzərdə tutulub», - deyə müəllif qeyd edir.


“Expo 2020 Dubai”də ölkəmizin aqrar imkanları ilə əlaqədar təqdimatlar keçirilib\n13 Dekabr 2021 16:43\nBirləşmiş Ərəb Əmirliklərinin Dubay şəhərində keçirilən “Expo 2020 Dubai” sərgisi çərçivəsində Azərbaycan Respublikasının Kənd Təsərrüfatı Nazirliyinin təşəbbüsü ilə ölkəmizin aqrar imkanları barədə təqdimatlar keçirilib.\n“Dubay Expo Mərkəz”də baş tutan tədbirdə Kənd Təsərrüfatı Nazirliyinin nümayəndələri, Azərbaycan Respublikasının Birləşmiş Ərəb Əmirliklərindəki Səfirliyinin və Baş Konsulluğunun yüksək vəzifəli şəxsləri, Azərbaycan Respublikasının Dubaydakı ticarət nümayəndəsi, eləcə də xarici şirkətlərin nümayəndələri iştirak ediblər.\nKənd Təsərrüfatı Nazirliyinin İctimaiyyətlə əlaqələr və informasiya təminatı şöbəsindən bildiriblər ki, tədbirdə çıxış edən Azərbaycan Respublikasının Kənd Təsərrüfatı Nazirliyi yanında Aqrar Xidmətlər Agentliyinin sədri Mirzə Əliyev və Azərbaycan Respublikasının Birləşmiş Ərəb Əmirliklərindəki səfirinin müşaviri Cavid Musayev Azərbaycanda aqrar sahədə mövcud investisiya imkanları barədə məlumat veriblər.\nAzərbaycan nümayəndə heyəti tərəfindən işğaldan azad olunmuş ərazilərdə kənd təsərrüfatı sahəsində investisiya üçün aparıcı istiqamətlər və potensial layihələr, Qarabağda həyata keçirilən “Ağıllı kənd” layihəsi və bu sahədə görülmüş işlər, ölkədə tətbiq edilən Elektron Kənd Təsərrüfatı İnformasiya Sistemi barədə təqdimatlar keçirilib.\nTədbir çərçivəsində “Ağıllı kənd” layihəsi və Elektron Kənd Təsərrüfatı İnformasiya Sistemi ilə bağlı videoçarxlar yayımlanıb.\nTəqdimatlardan sonra tədbir iştirakçılarının sualları cavablandırılıb,\nAzərbaycanda kənd təsərrüfatının inkişafı üçün əlverişli investisiya imkanları barədə məlumatlar xarici iş adamları və özəl sektorun nümayəndələri ilə bölüşülüb.\nTədbir hər iki dövlətin dövlət və özəl sektor nümayəndələri arasında işgüzar görüşlərlə davam edib.


Təhsil Nazirliyi valideynlərə öz uşaqlarının taleyinin Rusiya, Ukrayna və Gürcüstan ali məktəblərinin şübhəli filiallarına etibar etməsinlər\n31 Yanvar 2006 17:41 (UTC+04:00)\nAzərbaycanın təhsil naziri Misir Mərdanov valideynləri öz uşaqlarının taleyini diplomları Nazirlik tərəfindən tanınmayan Rusiya, Ukrayna və Gürcüstanın ali məktəblərinin şübhəli filiallarına etibar etməsinlər. Trend in məlumatına görə, nazir bu barədə yanvarın 31-də tematik mətbuat konfransında çıxış edərkən bildirib.\nNrazirin sözlərinə görə, Azərbaycan vətəndaşı üçün diplom almağın ən əlverişli yolu yerli ali məktəblərdir və "biz öz təhsilimizi və diplomlarımızı qiymətləndirməyi bacarmalıyıq", - deyə o bildirib. Nazirin sözlərinə görə, Azərbaycanın 1997-ci ildən qoşulduğu "Avropa regionunda ali təhsil barədə ixtisasların tanınması üzrə Lissabon konvensiyasına" görə, Təhsil Nazirliyinin xüsusi komissiyası hər il aoi məktəblərin diplomlarının tanınması barədə müraciətlərə baxır. Belə ki, komissiyaya daxil olan 600 ərizədən bu günə kimi cəmi 215-nə müsbət baxılıb. Nazirlik Türkiyənin ali məktəbinin 112, Rusiyanın 54, Gürcüstanın 16, ABŞ-ın 10, Misirin 8 diplomunu tanıyıb.\nM.Mərdanovun sözlərinə görə, Nazirlik dəfələrlə məktəblərdə satılan saxta diplomlar satan şəxsləri aşkarlayıb ki, nəticədə onların hamısı işdən qovulub. Ölkənin Təhsil Nazirliyi bu faktlarla bağlı hüquq-mühafizə orqanlarına müracitə etməyə hazırlaşır.\nNazir digər mühüm problemin Azərbaycanın ali məktəb diplomlarının xarici ölkələrdə tanınmasından ibarət olduğunu adlandırıb. Nazirlik bu istiqamətdə Boloniya prosesinin prinsipləri - ali məktəblərin akkreditasiyası, ali məktəblərin krelit sisteminə keçidi və s. üzrə ciddi işlər aparır.


İnsan təbiəti haqqında\nMüəllif: Zaur Ümumbəşər\nİnsan təbiəti haqqında yazılar tarix boyu insanları düşündürmüşdür. Mən də bu xüsusda müəyyən fikirlərə sahibəm ki, bunu da maksimum yığcam formada bu yazıda ifadə etməyə çalışmışam. Bu məqaləni yazaraq fikirlərimi çatdırmağa, məni – nə qədər qəribə olsa da – Tomas Morun “Utopiya” kitabını oxuyarkən qarşılaşdığım bir hissə yönəltdi. Kitabın 1-ci kitab adlanan ilk hissəsində Rafaelin yerli əhalini kompasla tanış etdikdən sonra onların dənizə əvvəlki tək qorxaraq, yalnız yaz aylarında deyil, qışda da və çox arxayın şəkildə açılmalarını (səyahət etmələrini) yazdığı hissə mənim insan təbiəti barədə düşüncələrə dalmağıma səbəb oldu.\nMən insan təbiətini hər şeydən arınmış, xam bir şey kimi görürəm. Yəni, insan heç bir şeyin məcbur təsirinə məruz qalmadan necə davranırsa, insan təbiəti o cürdür. İnsan hər hansı bir hərəkəti (davranışı) edərkən düşünür və sırf filan (müəyyən) nəticənin hasil olması üçün o tərzdə davranırsa, burada insan təbiətindən söhbət gedə bilməz. Bu vəziyyətdə nümunə olaraq göstərilən “təbiət” (xarakter) insan təbiətinin təhrif olunmuş formasıdır və ya xarici təsirlərə məruz qalan insan davranışıdır. İnsan təbiətini anlamaq üçün bütün təhlükəli xarici təsirlər hansı ki, insanı öz təbiətindən ayırır və tamam başqa cür – öz təbiətinə yad tərzdə - davranmağa məcbur edir, bunları aradan qaldırmaq lazımdır. Yalnız o zaman gerçək insan təbiəti zühur edə bilər. Amma bunsuz belə, gündəlik həyatda insanların heç bir təhlükəli xarici təsirlərə məruz qalmadıqda necə davrandığının şahidi olmaq olar. Məsələn, mal, pul itirmək, yoxsullaşmaq, öldürülmək, “tənqid” edilmək və.s təhlükəsi olmadıqda, bir insanın kömək istəyən digər insana yardım edəcəyini çox gözəl bilirik. Bu insan təbiətinin ibtidai formasıdır, çünki xilqətində təhlükəli xarici təsirlər olan bir sistemin içində zühur etməyə çalışır və müvəqqəti də olsa, azca da olsa təhlükəli xarici təsirlər kəsildikdə özünü göstərmək imkanı tapır. İnsan təbiətinin bu ibtidai forması öz ali formasına yalnız bütün başlıca təhlükəli xarici təsirlər aradan qaldırıldıqda çata bilər. O zaman öz iradəsi ilə süst şəkildə, “xammal” şəklində, heç bir qatışığı olmayan formada axan bir insan təbiəti görə bilərik. İnsan təbiəi obyektiv gerçəklikdir və bunu subyektiv şəraitin, kimlərinsə (azlığın) iradəsinə tabe olan bir ədalətsiz şəraitin daxilində axtarmaq çox yanlış olardı ki, bunu da bu gün çox yerlərdə edirlər. Daha aydın başa düşmək üçün belə bir nümunəyə baxaq: fərz edək ki, şalvarınız dəmir çıxıntıya ilişib və hərəkət etsəniz cırıla bilər. Bu zaman sizə məlum olur ki, şalvarınızın cırılmasının qarşısını almaq üçün yanınızdakı adamın ayağına təpik vurmalısınız və dəmir yalnız bu yolla şalvarınızdan çıxa bilər. İnsan təbiətinin yanlış təfsirçiləri bu vəziyyətdən xarici təhlükəli təsirlərdən doğan davranışları əsas götürərək, bildirəcəklər ki, insan digərinə təpik vurursa, deməli, insan təbiəti bu cürdür, vəhşidir. Ancaq onlar görmək istəmirlər ki, insan təhlükəli xarici təsirlərə məruz qaldığı üçün məcburən bu cür davranır və bu hər şeydən arınmış, tam azad, xam, içdən gələn bir davranış ola bilməz, bu səbəblə də insan təbiətinə qətiyyən aidiyyatı ola bilməz. Hər hansı texniki avadanlığı alarkən, ustaların israrla “avadanlığı filan şəraitdə, filan temperaturda işlədin ki, tam gücünü, əsl keyfiyyətini görə biləsiniz” deməsini insanlar barədə də demək olar. İnsanın gerçək təbiətini anlamaq üçün onun gerçək təbiətinin zühur etməsi üçün tələb olunan şərait təmin olunmalıdır. Bu mənada, bir növ insan təbiəti azaddır, əsl azadlığın təcəssümüdür. O, yalnız insan öz iradəsiylə tam azad olduqda, iradəsinə zidd təsirlərdən arındıqda üzə çıxa bilər. Bəli! Azadlıq elə insan təbiətinin özüdür. Yazını Russonun bu sözləri ilə bitirmək istəyirəm: “İnsan azad doğulur, amma mən onu hər yerdə zəncirlənmiş gördüm”.\nTəbii ki, burada insan təbiətini hər bir fərddə özünəməxsus olan insan xarakteri ilə səhv salmaq olmaz. Hansısa vəziyyətdə fərdlər müxtəlif cür davrana bilərlər. Amma unutmayaq ki, insan təbiətinin özünü gerçək şəkildə göstərə bilməsi üçün lazım olan şərait olduqda, bu fərdi xarakterlər də insan təbiətinə uyğunlaşacaq və geridə yalnız insan təbiəti qalacaq. Yəni, fərdi xarakterlər sırf insan təbiətinin təhrif olmasından doğmuşdur.


Azərbaycanla təhdid dilində danışmaq erası bitdi -\nYunus Oğuz: "Şuşa Bəyənnaməsinin bir mahiyyəti də ondan ibarətdir ki, artıq NATO Azərbaycana girdi"\nAzərbaycan və Türkiyə arasında imzalanan Müttəfiqlik Müqaviləsi haqqında Bəyənnamə iki ölkə arasında hərbi əməkdaşlığı daha da inkişaf etdirəcək. Sənədə əsasən tərəflərdən hər hansı birinin müstəqilliyinə, suverenliyinə, ərazi bütövlüyünə, beynəlxalq səviyyədə tanınmış sərhədlərinin toxunulmazlığına və ya təhlükəsizliyinə qarşı üçüncü dövlət və ya dövlətlər tərəfindən təhdid və ya təcavüz edildiyi təqdirdə, birgə məsləhətləşmələr aparılması, bu təhdid və ya təcavüzün aradan qaldırılması məqsədilə BMT Nizamnaməsinin məqsəd və prinsiplərinə müvafiq təşəbbüs həyata keçirilməsi, BMT Nizamnaməsinə uyğun olaraq bir-birinə lazımi yardım göstərməsi, Silahlı Qüvvələrin güc və idarəetmə strukturlarının əlaqələndirilmiş fəaliyyətinin təşkili nəzərdə tutulur. Milli Vəhdət Partiyasının sədri, "Olaylar" qəzetinin baş redaktoru Yunus Oğuz bu və digər məsələlərlə bağlı suallarımızı cavablandırıb.\n-Yunus bəy, məlum olduğu kimi Türkiyə Cümhuriyyətinin prezidenti Rəcəb Tayyb Ərdoğanın Şuşaya səfəri zamanı iki ölkə arasında Müttəfiqlik Münasibətləri haqqında "Şuşa Bəyənnaməsi" imzalandı. Ümumilikdə bu Bəyənnaməni necə dəyərləndirirsiniz?\n- Əslində elə bu səfərin özü çox möhtəşəm idi. Səfərin möhtəşəmliyi ondan ibarət idi ki, Ərdoğanın NATO-nun iclasından çıxaraq birbaşa səhər tezdən Azərbaycana gəlməsi və Şuşaya səfər etməsi təsadüfi deyildi. Onun NATO-nun iclasında iştirak etməsi, ayrı-ayrı dövlət başçıları ilə ikitərəfli görüşlər keçirməsi deməyə əsas verir ki, artıq NATO-nun içində Ərdoğanı və Türkiyəni lider kimi qəbul edirlər. Bundan sonra birbaşa Azərbaycana gəlməsi və Şuşaya səfər etməsi özlüyündə möhtəşəm bir hadisə idi. Əvvəllər Şuşaya gəlirdilər Şuşanı fəth etmək üçün. İstər rus ordusu, istər Qacar olsun, istər digərləri olsun, onların məqsədi Şuşanı fəth etmək idi. İndi isə Şuşaya bir qardaş gəldi. Səfərin möhtəşəmliyi bundan ibarət idi. Bu baxımdan Şuşada imzalanan Müttəfiqlik Münasibətləri haqqında Bəyənnamə mahiyyət baxımından çox mühümdür. Qars müqaviləsinin daha əzəmətli anlamında olan müqavilə hər iki tərəf üçün olduqca əhəmiyyətlidir. Qars müqaviləsi təkcə Naxçıvana və Zəngəzura aid idisə, bu müqavilə ümumilikdə Azərbaycan üçün yeni bir baxış idi. Bu hüquqi baxımdan gələcəkdə həm hərbi bazanın yaradılması, həm də konfederativ dövlətin əsasını qoydu. Nəzərə almaq lazımdır ki, Bəyənnamədə siyasi, iqtisadi, sosial, nəqliyyat, hərbi, enerji kimi sahələrdə əməkdaşlıq nəzərdə tutulur. Artıq elan olundu ki, hərbi sənaye inkişaf etdiriləcək, dronları Azərbaycanda istehsal ediləcək. Müştərək müəsisə istehsal etdiyi dronları dünyaya satacaq. Düzdür, biz də dron istehsal edirdik, amma 44 günlük Vətən müharibəsi Azərbaycan və Türkiyənin hərbi sahədə əməkdaşlığının vacibliyini gündəmə gətirdi. Vətən müharibəsi zamanı telekanallarda çıxışım zamanı dəfələrlə demişdim ki, yeni geosiyasi məsələlər ortalığa çıxır, bununla Türkiyə dünya siyasətinin oyunçusuna, Azərbaycan isə regionda söz sahibinə çevrilir. Artıq bu məsələlər faktiki olaraq baş verməkdədir. Bu gün, Levon Ter-Petrosyanın açıqlamasını nəzərdən keçirirdim (hesab edirəm ki, bəlkə də hazırda Ermənistanda yeganə ağıllı adam odur), deyir ki, biz hər şeyimizi itirmişik. Qarabağ da bizim üçün itib, artıq bu məsələ əhəmiyyət kəsb etmir. Ziyalılara müraciət edərək deyir ki, əgər bizim ağlımız olacaqsa, revanşist məsələlərdən əl çəkib, Türkiyə və Azərbaycanla normal qonşuluq əlaqələri yaratmaq lazımdır. Artıq beynəlxalq aləm Qarabağ məsələsini Azərbaycan tərəfində hesab edir. Erməni xalqı da bunu dərk etməlidir. Şuşa Bəyənnaməsinin ən əhəmiyyətli məqamlarından biri də ondan ibarətdir ki, artıq kimsə Azərbaycanı təhdid edə bilməyəcək. Çünki, hüquqi baxımdan konfederativ dövlətin konturları Bəyənnamədə görünür.\n- Bəyənnamədə əksini tapan müddəalar siyasi, iqtisadi və hərbi baxımdan Azərbaycana nə vəd edir?\n- Şuşa Bəyənnaməsi ilk növbədə Azərbaycana çox sürətli inkişaf vəd edir. Təkcə işğaldan asad edilmiş ərazilərin bərpası məsələsi deyil, bütövlükdə Azərbaycanın inkişafına əlavə təkan verir. Həm Azərbaycanın hərbi sənayesi, həm də sosial, iqtisadi sahələrdə ölkəmizə inkişaf vəd edir. Bununla Azərbaycan regionda güclü dövlətə çevrilir, məsələ orasındadır ki, güclənməsən, söz sahibinə çevrilmirsən. Artıq dünya başa düşür ki, regionun söz sahibi Azərbaycandır. İndiyə qədər regionda İran və Rusiya kimi söz sahibi olan dövlətlər var idi, bu gün Türkiyə -Azərbaycan onları ötüb keçdi. Regionun söz sahibi bu iki dövlət olacaq, zaman-zaman bu sahiblik daha da güclənəcək. Digər tərəfdən, cənab prezident Zəngəzur məsələsini təsadüfən xatırlatmadı. Cənab Prezident deyirdi ki, Ermənistan istəsə də, istəməsə də Zəngəzurda o yol açılacaq. İstəsən lap yaxşı, gəlib qoşulacaqsan, istəməsən dünya səni məcbur edəcək. Artıq proseslər ona doğru gedir. Köcəryanın çıxışları, ay Hadrutu, Şuşanı alacaq, bu məsələlər getdi quyunun dibinə. Ona görə ki, artıq Zəngəzur yolu da açılacaq, Şuşada konsulluq da açılacaq. "Yeddilər"in görüşündə artıq alternativ "İpək yolu" məsələsi ortalığa çıxdı, bu yol da Zəngəzurdan keçir, artıq Çinlə müharibəyə hazırlaşırlar. Hələ bir müddətdən sonra Şuşa Bəyənnaməsinin təsiri Orta Asiyada da özünü büruzə verəcək. Orta Asiya da tam müstəqilliyinə can atacaq, necə ki, Azərbaycan bu addımı atır. Ola bilər bu gün Şuşa Bəyənnaməsinin əhəmiyyətini tam görə bilmirik. Xatırladaq ki, Qars müqaviləsi imkan vermirdi ki, Naxçıvanı işğal etsinlər, çünki ortada Türkiyə var idi.\n-Bəyənnamənin Qars müqaviləsinə istinad edilməsi Qarabağda maraqları olan dövlətlərin müdaxiləsinə son qoyacaqmı?\n-Şuşa Bəyənnaməsi Qarabağda marağı olan dövlətlərin hətta minimal müdaxiləsinə son qoyur. Müqavilə yenicə bağlanıb, hələ onun müddəalarını geniş ictimaiyyət dəqiqliyi ilə tam dərk etmir. Necə ki, çörəyi isti-isti yemirlər, gözləyirlər ki, bir az soyusun. Ola bilər ki, sənəddə ermənilərin oradan köçməsi, ya da birmənalı şəkildə Azərbaycan qanunlarına tabe olması məsələsi var. Nəzərə almaq lazımdır ki, Şuşa Bəyənnaməsu rus sülhməramlılarının oradakı fəaliyyətini heçə endirir. Çünki Azərbaycan bununla bəyan edir ki, özüm öz ərazimin təhlükəsizliyini təmin edəcəm. Bu, olduqca vacib məsələdir ki, bunun arxasında elə Şuşa Bəyənnaməsi durur. Fikir verdinizsə, Rusiya kanallarında bu mövzu ətrafında danışılmırdı. Bu isə o deməkdir ki, artıq onlar da mövcud mövqe ilə barışıblar. Şuşa Bəyənnaməsinin daha bir mahiyyəti ondan ibarətdir ki, faktiki olaraq NATO Azərbaycana girdi. NATO-nun Şərq Tərəfdaşlığı bax bu idi. Bununla demək olar ki, Azərbaycan öz təhlükəsizliyini tanmamilə təmin edir. Azərbaycanın uzun müddət heç bir hərbi bloka girməməsi, ikitərəfli, bərabərhüquqlu sazişlərin imzalanması son nəticədə buna hesablanmışdı.\n-Demək olarmı, Şuşa Bəyənnaməsi ilə Azərbaycan-Türkiyə hərbi ittifaqının əsası qoyuldu?\n- Burada söhbət təkcə hərbi ittifaqdan getmir. Bəyənnamədə söhbət həm də konfederativ ittifaqdan gedir ki, ora sosial, iqtisadi, siyasi, nəqliyyat və hərbi sahədə əməkdaşlıq daxildir. Bir qalır ümumi pul vahidi, bir də pasport məsələsi. Qalan məsələlər həll olunmuş sayılır. Bayraq məsələsinə də konfederativ dövlətdə icazə verilir. Avropa İttifaqına daxil olan ölkələrə öz pullarını dövriyyəyə buraxmağa icazə verilir. Burada da konfederativ dövlət yaratmaq üçün pul və pasport kimi iki əsas məsələ qalıb.\n- Sizcə, Şuşa Bəyənnaməsinə qonşu dövlətlərin və dünya birliyinin münasibəti necə olacaq?\n-Şuşa Bəyənnaməsi beynəlxalq aləmdə normal qarşılanır. Ona görə dedim ki, Ərdoğanın NATO-nun iclasından çıxaraq Azərbaycana gəlməsi elə-belə məsələ deyil. Bu o deməkdir ki, müəyyən məsələlər artıq həll olunub. Rusiya da bu məsələdə Azərbaycanın mövqeyi ilə barışıb. Ortada Rusiyanın sülhməramlıları var, hələ ki, onların vaxtı var. Qonşularımızdan İran bu məsələdə cığallıq edə bilər. İran gözləyirdi ki, cahil tayfa ilə, inqilabla, xurafatla özü girəcək regiona. Amma Azərbaycan bunların hamısından azad oldu və normal dövlətçilik şüuru ilə dövləti qorumaq məsələsini Türkiyə ilə Azərbaycana buraxdı Azərbaycanla təhdid dilində danışmaq erası bitdi.


525-ci Qəzet - Müxalifətin "miqrant alveri"ni gücləndirmək üçün daha bir vasitəsi qanunsuz aksiyalardır"\nMüxalifətin "miqrant alveri"ni gücləndirmək üçün daha bir vasitəsi qanunsuz aksiyalardır"\nMüxalifətin radikal qanadının son vaxtlar şəhərin mərkəzi hissələrində icazəsiz aksiyalar keçirmək cəhdi və bu cəhdlərdə saylarının xeyli az olmasının diqqət çəkməsi ilk növbədə belə nəticəyə gəlməyə zəmin yaradır ki, onlar sadəcə olaraq müəyyən xarici dairələr qarşısında görüntü yaratmağa çalışırlar.\nBunu Trend-ə açıqlamasında “Səs” qəzetinin baş redaktoru, siyasi ekspert Bəhruz Quliyev Müsavat Partiyasının noyabrın 12-də icazəsiz aksiya keçirmək cəhdinə münasibət bildirərkən deyib.\nOnun sözlərinə görə, əslində belə cəhdlərin arxasında sifariş öhdəlikləri götürərək qrantlar əldə edib, sonra da həmin qrantların yuyulması prosesi dayanır: “Bildiyimiz kimi, radikal müxalifətin sözdə liderləri müəyyən bəlli dairələr qarşısında ictimai asayişi, sabitliyi pozmaq üçün öhdəliklər götürür, bunun qarşısında isə qrantlar əldə edirlər. Ona görə də, məhz şəhərin mərkəzi hissələrində azsaylı tərəfdarları ilə toplaşıb guya icazəsiz aksiyalarına çox insanın qatıldığını göstərməyə çalışırlar ki, sonradan həmin foto və video çəkilişləri öz maliyyə donorlarına göstərsinlər. Yəni qrantlarını belə vasitələrlə şəxsi maraqları üçün yumağa çalışırlar. Lakin unudurlar ki, onlar həmin vaxtlarda - xalqın gur olduğu yerlərdə, məktəblər qarşısında, park və xiyabanlar önündə və digər yerlərdə qanunsuz əməllər törədərkən, özlərinin sərbəst toplaşmaq hüquqları barədə danışarkən, əslində, şəhər sakinlərinin, xarici qonaqların hüquqlarını pozurlar”.\nBəhruz Quliyev təəssüflə bildirib ki, azsaylı müsavatçıların icazəsiz piket keçirmək cəhdləri Konstitusiya Gününə təsadüf edib: “Bildiyimiz kimi, noyabrın 12-də xalqımız özünün növbəti qürurlu və şərəfli tarixini – Konstitusiyamızın qəbulunun növbəti ildönümünü qeyd edirdi. Belə bir tarixi günümüzdə müsavatçıların bilavasitə insanlarımızın konstitusion hüquqlarını pozmaları heç bir çərçivəyə sığa bilməz. Ölkəmizin ilk müstəqilliyi dövründə Azərbaycan Xalq Cümhuriyyəti hakimiyyəti Konstitusiyanı qəbul edə bilməmişdi. Konstitusiyamız məhz ikinci dəfə müstəqilliyimiz əldə edildikdən sonra qəbul olundu və bu tarix xalqımızın qürur mənbəyinə çevrildi. Müsavatçıların həmin tarixdən sui-istifadə edərək şəxsi mənfəətləri üçün sərf etmələri isə əlbəttə ki, vətəndaşlarımızın, insanlarımızın hiddətinə səbəb oldu. Bu baxımdan, hesab edirəm ki, bütövlükdə radikal müxalifətin bu kimi cəhdləri heç vaxt baş tutmayacaq, dövlətinin, dövlətçiliyinin yanında olan xalqdan isə əsla dəstək ala bilməyəcəklər”.\nSiyasi şərhçi onu da əlavə edib ki, müxalifətin radikal qanadının bu kimi aksiyalarının bir əsas məqsədi də "miqrant alveri"ni gücləndirmək və bundan ciddi gəlir götürməkdir: "Bildiyiniz kimi, artıq Almaniya hökuməti bu ölkəyə qanunsuz miqrasiya edən mühacirləri deport edir. Artıq illərdir "miqrant alveri" ilə məşğul olan bir neçə müxalifətçi, Müsavat partiyasının üzvləri saxlanılıb. Onların qanunsuz əməlləri faktlarla ifşa edilib. Bu hadisə bir daha təsdiq edir ki, radikal müxalifət illərdir bunun üçün çalışır, öz maddi maraqları naminə hər cür qanunsuz yola əl atmaqdan belə çəkinmir. Nəticə isə göz qabağındadır. Olmayan nüfuzlarını xalq qarşısında bir daha yerlə bir etdilər. İndi bu müxalifətə, onların liderlərinə necə inam göstərmək, arxalanmaq olar?!"


Azerbaycandan Türkiyeye daha 2 aviareys açılacaq - Azadliq Xeber\nAzerbaycandan Türkiyeye daha 2 aviareys açılacaq\nAzərbaycandan Türkiyəyə daha 2 aviareys açılacaq\n20:15 xeber – Azərbaycandan Türkiyənin daha 2 şəhərinə aviareyslər açılacaq. Həmin reyslərin may ayından Qazipaşa və Alanya hava limanlarına birbaşa həyata keçirilməsi nəzərdə tutulub.\nAzadlıq.az xəbər verir ki, anspress-in məlumatına görə, bunu Türkiyənin xarici işlər naziri Mövlud Çavuşoğlu deyib. Onun sözlərinə görə, Qazipaşa və Alanyaya birbaşa aviareyslər Almaniya aviaşirkəti tərəfindən təşkil ediləcək :\n“Şirkət həftədə 4 gün, 3 ayrı-ayrı şəhərdən aviareyslər təşkil edəcək. Bundan başqa, Azərbaycan, Çexiya və Danimarkadan da aviareyslər həyata keçiriləcək. Məsələ ilə bağlı danışıqlar davam edir”.\nMövlud Çavuşoğlu -Türkiyənin xarici işlər naziri\nAZAL-ın mətbuat xidmətinin rəhbəri Paşa Kəsəmənski də ANS PRESS-ə xəbəri təsdiqləyib. Onun sözlərinə görə, danışıqlar barədə daha ətraflı məlumat növbəti həftənin ilk iş günündə veriləcək.\nAzərbaycan Hava Yolları” (AZAL) tərəfindən bu günə kimi Türkiyənin Antalya, Bodrum, İzmir və digər şəhərlərinə birbaşa aviareyslər həyata keçirilib.\nAzərbaycandan Türkiyəyə aviareyslər


Azərbaycan-Rusiya münasibətləri keyfiyyətcə yeni mərhələdə\n11 Sentyabr 2018 20:52 | 1 418\nSoçidə imzalanan sənədlər Azərbaycan-Rusiya münasibətlərinin yeni mərhələsinin başlanğıcı kimi qiymətləndirilir\nPrezident İlham Əliyevin Rusiya Federasiyasına rəsmi səfəri çərçivəsində imzalanan sazişlər iki ölkə arasında münasibətlərin bundan sonrakı dövrü üçün əsas yol xəritəsi hesab olunur. Sözügedən səfər çərçivəsində imzalanan sənədlər Azərbaycan-Rusiya münasibətlərinin yeni mərhələsinin başlanğıcı kimi qiymətləndirilir.\nBu günədək hər iki dövlət arasında həm siyasi, həm də iqtisadi-ticarət əlaqələri sıx olub və yüksələn xətlə inkişaf edib. Təbii ki, bundan sonrakı mərhələdə iqtisadi sahədə birgə fəaliyyət imkanlarının daha da genişləndiriləcəyi ehtimal olunur. Prezident İlham Əliyev Soçidə Rusiya Prezidenti Vladimir Putinlə birgə mətbuata verdiyi bəyanatında bir sıra məsələlərə toxunub.\nPrezident İlham Əliyev qeyd edib ki, Rusiya və Azərbaycan qonşu dövlətlərdir: “Bizi həm dəmir yolları, həm avtomobil yolları, həm də çox fəal sərnişin və yükdaşımaları üçün hava yolları birləşdirir. Biz ölkələrimiz, eləcə də, qonşularımız üçün yeni nəqliyyat imkanları yaradılması üzrə gələcək addımlarımızı ətraflı müzakirə etdik. Azərbaycan da, öz tərəfindən, ölkə ərazisində bu istiqamətdə bütün mühüm infrastruktur layihələrini həyata keçirib. Bu il “Şimal-Cənub” Nəqliyyat Dəhlizi ilə keçən illə müqayisədə 100 dəfə çox yük daşınıb. Bu, hələ başlanğıcdır, çünki bu genişmiqyaslı qlobal layihə çoxsaylı ölkələri və qitələri əhatə edəcək. Beləliklə, ölkələrimizin tranzit imkanları artacaq, minlərlə yeni iş yeri yaradılacaq”.\nRusiya prezidenti Vladimir Putin də bildirib ki, Rusiya və Azərbaycanı möhkəm dostluq və əməkdaşlıq ənənələri bağlayır. Dövlətlərimizin münasibətləri qarşılıqlı faydalı tərəfdaşlıq xarakteri daşıyır, mehriban qonşuluq və bir-birinin marağına hörmət prinsiplərinə əsaslanır: “2017-ci ilin yekununa görə, Rusiya və Azərbaycan arasında əmtəə dövriyyəsi, demək olar ki, 35 faiz artaraq, 2,5 milyard dollara çatıb. Rusiyanın Azərbaycana birbaşa kapital qoyuluşu 1,5 milyard dollar təşkil edib. Azərbaycan bazarında təxminən 700 birgə müəssisə, onlardan da üçdə biri 100 faizlik Rusiya kapitalı ilə fəaliyyət göstərir. Sahibkarlıq birlikləri arasında, o cümlədən, kiçik və orta biznes xətti ilə əlaqələr genişlənir. Rusiya-Azərbaycan İşgüzar Şurası təkcə ötən il ümumi dəyəri 450 milyon dollar olan 42 birgə layihəyə dəstək göstərib. Azərbaycanda Rusiyanın bir çox enerji şirkətləri uğurla işləyir. Bunlar “Qazprom”, “Transneft” və “Lukoyl”dur. Ümumiyyətlə, Rusiyanın və Azərbaycanın enerji sistemləri inteqrasiya rejimində fəaliyyət göstərir. Sənaye sahəsində kooperasiya dərinləşir”.\nTəbii ki, Rusiya ilə Azərbaycan arasında qonşu ölkələr üçün nəqliyyat imkanlarının yaradılması istiqamətində əməkdaşlığın böyük perspektivləri var. Azərbaycan Rusiya ilə birgə “Şimal-Cənub” Nəqliyyat Dəhlizinin iştirakçısıdır. Məlumdur ki, “Şimal-Cənub” Nəqliyyat Dəhlizi Avropanın şimal hissəsindən başlayaraq, Asiyanın şərq hissəsinə qədər davam edir. Bu səbəbdən də, hər iki ölkə arasında nəqliyyat əməkdaşlığı yüklərin daha qısa müddətə və ucuz daşınması sahəsində əməkdaşlığı daha da genişləndirəcək. Rusiya ilə İran, Türkiyə və Şərq ölkələri arasında yükdaşımaların Azərbaycanda yaradılmış yeni infrastruktur vasitəsilə daşınması birbaşa Şimal qonşumuzun özünün iqtisadi marağındadır. Çünki bu yol daha rahat, müasir və bir çox ölkələrdən keçdiyindən, əlavə dəyər yaradan marşrutdur. Bu səbəbdən də, Rusiya bu marşrutdan istifadə etməkdə maraqlıdır. Təbii ki, Azərbaycan da tranzit ölkə kimi yüklərin bu və ya digər istiqamətdə daşınmasında maraqlıdır. Bundan ölkəmiz kifayət qədər gəlir əldə edir. Eyni zamanda, iqtisadiyyatda qeyri-neft sektorunun inkişafı baxımından, nəqliyyat əlaqələrinin genişlənməsi və yüklərin daşınmasında yeni əlavə dəyərin yaradılması ölkəmizə böyük perspektiv vəd edir.\nPrezident İlham Əliyevin Rusiyaya səfəri çərçivəsində nəqliyyat məsələsinə toxunan Rusiya Prezidenti Vladimir Putin qeyd etmişdi ki, Qərbi Avropa bazarlarını Asiya istehsalçıları ilə birləşdirəcək Beynəlxalq Şimal-Cənub Nəqliyyat Dəhlizinin yaradılmasını ən perspektivli layihələrdən biri hesab edirik: “Bu dəhliz Cənubi Asiya və Yaxın Şərqdən İran vasitəsilə Avropaya yük daşımalarını xeyli sürətləndirməyə imkan verəcək. Bu arteriyanın ümumi uzunluğu 7 min kilometrdən artıqdır. Buraya dəmir yolu, bərə və avtomobil nəqliyyatı yolları daxildir. Həm də Şimal-Cənub Dəhlizinin xeyli hissəsi Rusiya və Azərbaycan ərazisindən keçəcək. Qeyd edim ki, marşrutun ayrı-ayrı hissələri üzrə iş artıq aparılır. Gələn il ölkələrimiz Samur sərhəd çayı üzərindən körpünün tikintisini başa çatdırmaq niyyətindədir”.\nGöründüyü kimi, Azərbaycan Cənubi Qafqazda Nəqliyyat Dəhlizi rolunu oynayır. Bu istiqamətdə Azərbaycan hökuməti, uzun illərdir ki, çox böyük işlər görüb. Müvafiq investisiyalar yatırılır, layihələr həyata keçirilir. Azərbaycanda nəqliyyat infrastrukturu tamamilə yenidən qurulub. Dəmir yolları genişləşdirilir, Bakı-Tbilisi-Qars Dəmir Yolu layihəsi ötən il istifadəyə verildi. Azərbaycan həm Şimal-Cənub, həm də Şərq-Qərb istiqamətində nəqliyyat qovşağında yerləşir. Ölkəmiz hazırda regionun nəqliyyat mərkəzinə çevrilir. Belə bir vəziyyətdə ətraf ölkələrin hər biri ilə nəqliyyat sahəsində müvafiq razılaşmaların əldə edilməsi və sazişlərin imzalanması böyük perspektiv vəd edir.


Ombudsmanların XV Bakı Beynəlxalq Konfransı keçirilib\nErmənistan Rusiyadan təyyarə almaqdan imtina edib\nKeçmiş nazir oğru generalla əlaqələrini inkar edir\n“Çörəkdaşıyan”ın ölümü Ermənistan tarixinin ən rüsvayedici səhifəsi kimi yadda qalacaq”\nİrəvanın “Armeniya” səhiyyə mərkəzinin reanimasiyasında ötən ilin iyulunda baş vermiş “Sasna-Tsrer” hadisələrinin iştirakçısı, qiyamçılara çörək daşıyan Artur Sarqsyan ölüb. Bununla bağlı məlumat yayan 1.in.am saytına açıqlama verən müxalifətyönlü “Yelk” blokunun üzvü, deputat Nikol Paşinyan Ermənistan hakimiyyəti qarşısında tələblə çıxış edib. “Mən Artur Sarqsyanın ölümü ilə bağlı həqiqətlərin deyilməsini tələb edirəm. Hazırda həkimlər deyirlər ki, onun ölümünə səbəb ürək çatışmazlığı və kəskin intoksikasiya olub”-deyə qeyd edən Paşinyanın sözlərinə görə, Sarqsyanın vəkilləri bir gün öncə onun azadlığa çıxmasını tələb ediblər. Belə ki, onun vəziyyətinin pisləşməsi ehtimalı var idi: “Vəkillər ehtiyat edirdilər ki, Sarqsyanın halı pisləşərsə, onu xəstəxanaya vaxtında çatdırmaq lazımdır. Ancaq hakimiyyət həyasızcasına bu siqnala reaksiya vermədi”.\nPaşintan deyib: “Ötən dövr ərzində biz bir neçə dəfə baş prokurorla danışıqlara nail olmuşduq, o cümlədən, Artur Sarqsyanın saxlanılması şəraiti ilə də tanış olmuşduq. Məhz bundan sonra biz baş prokurora çatdırmışdıq ki, onun saxlanma şəraiti sağlamlığına zərər vuracaq və həyatına təhlükə yaradacaq. O cümlədən, kimlərsə Artur Sarqsyanın aclıq elan edərək, bir neçə gündən sonra ölüm aclığını dayandıracağını düşünürsə, bu belə deyl. Ümumiyyətlə, biz situasiyanın haraya doğru getdiyini görürdük. Ona görə də əlimizdən gələni edirdik ki, ən azından onu müəyyən şərtlər altında azadlığa çıxaraq. Açığı, düşünürdük ki, biz bununla onun həyatını xilas edəcəyik. Ancaq ümidlərimiz özünü doğrultmadı”.\nNikol Paşinyan əlavə edib ki, “Sasna-Tser” hadisələrində “Çörəkdaşıyan” ləqəbi almış Artur Sarqsyanın ölümündə əsas günahkarla o kəslərdir ki, oonun azadlığa çıxmasını əngəllədilər.\n““Çörəkdaşıyan”ın ölümü Ermənistan tarixinin ən rüsvayedici səhifəsi kimi yadda qalacaq”-deyə erməni deputat bildirib.\nXatırladaq ki, ötən ilin iyulunda Serj Sarkisyan hakimiyyətinin silahlı qiyam yolu ilə dəyişdirilməsi zamanı İrəvanda "Sasna-Tsrer" hadisələri baş verib. Xüsusilə aprel müharibəsində ağır məğlubiyyətə düçar olan işğalçı Ermənistan rəhbərliyi I Qarabağ müharibəsinin iştirakçıları olmuş ermənilər tərəfindən hədəfə alınıb. Serj Sarkisyan hakimiyyəti sonda onun iqtidarına qarşı başladılmış qiyamı silah yolu ilə yatırmağa müvəffəq olmuşdu.\n“Beynəlxalq qurumlar Qarabağın hava məkanının Azərbaycana məxsus olduğu hüququnu tanıyır”


Roma papasını yıxdılar - Azadliq Xeber\nRoma papasını yıxdılar\n17.02.2016 / 23:27 xeber –\nRoma papası Fransisk Meksikada xoşagəlməz insidentlə üzləşib. APA TV-nin məlumatına görə, papanın Morella şəhərinin sakinləri ilə görüşündə dindarlardan biri onu əlil şəxsin üstünə yıxıb.\nRoma papası kütləyə yaxınlaşarkən, dindarlardan biri onun mantiyasının qolundan tutub və özünə tərəf çəkib. Nəticədə Fransisk müvazinətini itirib və az qala bütün bədəni ilə qarşısındakı əlil arabasının üstünə düşüb.\nRoma katolik kilsəsi rəhbərinin köməkçiləri papanı tuta biliblər. Papa üstünə yıxıldığı əlilin alnından öpüb. Amma fanat Fransiskin mantiyasının buraxmayıb və yenidən özünə tərəf dartmağa başlayıb. Nəticədə Fransusk ikinci dəfə yıxılıb.\nBu davranış pontifiki əsəbiləşdirib. O, hadisəni törədən şəxsə bir neçə dəfə ispanca “Eqoist olma!” deyib.


Şirvanda iki nəfərin güllələnməsində şübhəli bilinən daha bir nəfər tutuldu\n12:52 24 Noyabr 2016\nŞirvanda iki nəfərin qətlində şübhəli bilinən daha bir nəfər tutulub.\nMilli.Az APA-ya istinadən xəbər verir ki, polis və prokurorluq orqanları əməkdaşlarının apardıqları birgə tədbirlərlə 2015-ci il noyabrın 5-də Şirvan şəhər sakinləri Elvin Nəciyevin və Zaur Sarıbalayevin qətlə yetirilmələri ilə əlaqədar hadisədə iştirak etməkdə şübhəli bilinən digər şəxs - Hacıqabul rayon sakini Məhəmməd Heydərov saxlanılıb. Onun evinə baxış zamanı 6 ədəd tapança patronu aşkar edilərək götürülüb.\nQeyd edək ki, noyabrın 5-də Şirvan şəhəri, Heydər Əliyev prospekti ilə Taleh Ələkbərov küçəsinin kəsişməsində yerləşən kafedə 1983-cü il təvəllüdlü Nəciyev Elvin Zamanəli oğlu və 1990-cı il təvəllüdlü Sarıbalayev Zaur Vəfadar oğlu tapançadan açılan atəşlə qətlə yetiriliblər.\nİstintaqın gedişində məlum olub ki, qeyd edilən kafedə Elvin Nəciyev "Makarov" tipli tapançadan Zaur Sarıbalayevə ürək nahiyəsindən atəş açıb. O, aldığı güllə yarasından hadisə yerində ölüb. Şirvan sakini Ağami Əli isə "Makarov" tipli tapançadan açılan atəşlə Elvin Nəciyevi yaralayıb. Ürəyindən güllə yarası alan E.Nəciyev Şirvan Şəhər Xəstəxanasına çatdırılsa da, onu xilas etmək mümkün olmayıb.\nHadisə yerində 3 ədəd tapança gilizi və 1 ədəd patron aşkar edilib. Ağami Əlinin qətldə istifadə etdiyi "Makarov" tipli tapança 2 gün sonra Şirvan Şəhər Xəstəxanasının ərazisində tapılıb.\nHadisədən dərhal sonra iki nəfər şübhəli şəxs qismində tutulub. Şirvan Şəhər Məhkəməsinin qərarı ilə Şirvan şəhər sakinləri - 1989-cu il təvəllüdlü Ağami Əli Rasim oğlu 4 ay və 1985-ci il təvəllüdlü Salmanov Tural Baloğlan oğlu barəsində isə 3 ay müddətinə həbs-qəti imkan tədbiri seçilib.\nŞirvanda iki nəfərin güllələnməsində şübhəli bilinən nəfər tutuldu


Azər Həsrət: “Biz onların bir qismini tanıyırıq, bilirik ki, onların beyni çoxdan xarab olub, genlərində, qanlarında problem var, bu adamlar...”\nAprelin 12-də Bakıda Hərbi Qənimətlər Parkının açılması və orada düşmən qənimətlərinin, öldürülmüş hərbçilərinin dəbilqələrinin və mum manikenlərin nümayişi Ermənistanda qıcıq yaratmaqla yanaşı, bəzi “azərbaycanlıları da həyəcanlandırıb”.\nXüsusən də Prezident İlham Əliyevin parkın açılışında iştirak edərkən burada şəkil çəkdirməsi bəzi “azərbaycanlıları” da qıcıqlandırıb. Onların qıcıqlanmasının səbəbi nədir - ifrat müxalifətçilik, yoxsa erməni təəssübkeşliyi?\nEkspertlər deyirlər ki, bu adamların ermənidən heç bir fərqi yoxdur, çünki onlar Azərbaycanın möhtəşəm zəfərini həzm edə bilməyən ermənibaşlılardır.\n“Bunlar ruhunu şeytana satmış antimilli ünsürlərdir”\nSiyasi şərhçi Azər Həsrət hesab edir ki, Hərbi Qənimətlər Parkının açılması 2020-ci ilin Qələbə paradı qədər möhtəşəm bir effekt yaradıb: “Ümumiyyətlə, Hərbi Qənimətlər Parkının açılması ötən ilin dekabr ayının 10-da Bakıda keçirilmiş hərbi parad qədər əhəmiyyətli və diqqətçəkən bir təbirdir. Necə ki, Zəfər paradında bütün dünyanın diqqəti Azərbaycanın üzərində idi, bütün azərbaycanlılar çox məğrur və qürurlu idilər, bütün dünya bizim qələbəmizin möhürünün vurulmasını seyr edirdi, dostlarımız sevinirdi, bizə qarşı olanlar isə kədərə boğulmuşdu. İndi də Hərbi Qənimətlər Parkının açılışı eyni qaydada eyni təsiri göstərdi. Necə ki, Ermənistan 10 dekabrda bizim möhtəşəm Zəfər paradını izləyərkən şok keçirmişdi, indi də Hərbi Qənimətlər Parkının açılışından sonra Ermənistan və onun dostları həm şok keçirdilər, həm də çox əzildilər. Yəni onlar həqiqətən də çox müti bir duruma düşdüklərinin fərqinə vardılar. Anladılar ki, Azərbaycanın qarşısında bütün dünya üzündə biabır olublar. Əlbəttə, biabır olduqlarını gizlətmək, malalamaq üçün müəyyən hərəkətlərə əl atırlar. Çox təəssüf ki, onların bu məkrli davranışlarına bizim azərbaycanlı olub, amma “azərbaycanlı” deyə bilməyəcəyimiz insanların da az bir qismi dəstək verib. Əlbəttə, biz onların bir qismini tanıyırıq, bilirik ki, onların beyni çoxdan xarab olub, genlərində, qanlarında problem var, bu adamlar həmişə anti-Azərbaycan qüvvələrlə bir yerdə olublar. Bir qismi isə millət, dövlət anlayışından uzaq olanlardır, onlar hər fürsətdən pul qazanmaq, özlərini reklam etmək üçün yararlanmağa çalışırlar. Belə adamlar Hərbi Qənimətlər Parkı və orada sərgilənən eksponatlarla bağlı gərəksiz və əsassız ifadələr yayaraq özlərini cəmiyyət içində təbliğ etməyə çalışırlar. “Uzaqgörən” və “uzaqgedən” məqsədləri ondan ibarətdir ki, bu yolla özlərini “humanist”, “bəşəri maraqlara qulluq edən” şəxslər kimi göstərsinlər, ardından da belə məsələlərdə maliyyə yardımını əsirgəməyən və bir çox halda da ermənilərə bağlı olan fondlardan pul alsınlar. Yəni bunlar ruhunu şeytana satmış antimilli ünsürlərdir. Azərbaycanın uğurlarına nəsə qoşmağa cəhd göstərirlər, bu dəfə də eyni işi gördülər. Lakin unudurlar ki, Azərbaycan xalqının böyük əksəriyyəti Ali Baş Komandan İlham Əliyev başda olmaqla bu qələbəni haqq etdiyi kimi yaşayır, tarixə yazır və heç bir qüvvə də bizi bu yolumuzdan çəkindirə bilməyəcək” - deyə A.Həsrət bildirdi.


Miqren haqqında bilmədiklərimiz\n08.07.2020Yarımçıq doğulmuşların retinopatiyası 06.07.2020Fetoplasentar yetməzlik və onun zəncirvari nəticələri 29.06.2020Dr. Mircəlal Kazımi Mərkəzi Klinikada qaraciyər transplantasiyası əməliyyatı ilə başladı! 26.06.2020Azərbaycan Respublikası Silahlı Qüvvələri günü 25.06.2020Ümumi cərrah, transplantoloq t.f.d. Dr. Mircəlal Kazımi Mərkəzi Klinikada fəaliyyət göstərir\nBirincili baş ağrıların çox rast gəlinən növüdür. Miqrenin bir neçə növü var:\nUşaq yaşın miqreni\nMiqren ağrılar ataklar şəklində ortaya çıxır. 4 saatdan 72 saata kimi çəkə bilir. Əsasən başın bir tərəfində və ya iki tərəfində də ola bilir. Başın arxa tərəfində ənsə və göz ətrafı nahiyədə olur. Ağrılar ürək döyüntüsü şəklində olur. Ağrının xarakteri orta və şiddətli olur. Bəzən fiziki aktivlik ağrının şiddətini artırır. Xəstənin günlük həyat aktivliyini azaldır.\nBulantı, qusma, işiğa, səsə, qoxuya qarşı həssaslıq artır. Miqren baş ağrılarının 80-85%-i aurasız, 10-15%-i auralı miqren olur. Aura baş ağrısı ataklarında ağrıdan əvvəl dəqiqələr içində yavaş olaraq inkişaf edən 5-20 və 60 dəqiqəyə qədər sürən keçici fokal nevroloji simptomplardır.\nAura simptomplarına aiddir - görmə aurası (gözün önündə qara bulanıq kölgələr görmək hissi şəklində olur) qolunda, üzündə, dodaqda keyimə, qolda hərəkətsizlik, beyin sapı pozğunluqları( baş gicəllənmə, qusma, ataksiya-yerişin dəyişilməsi) şəklində olur.\nMüasir dövrdə miqrenin müalicəsi növünə görə təyin edilir və miqren xəstəliyini tam sağaltmaq mümkündür.\nNevropatoloq Dr. Mərziyyə Muxtarova


WOWOMAN qadınların inkişafı mərkəzi - 1 YAŞINDA! - Buzz.azBuzz.az\nGündəmHəyat tərzi Author:\tBuzzer - 27/01/2016\nWOWOMAN qadınların peşəkar və fərdi inkişafı üçün yaradılan platformadır. Əsas məqsədi – xanımların özlərini ifadə edəcəkləri, şəxsi və professional bacarıqlarını inkişaf etdirəcəkləri və özlərinə inamı artıracaqları platforma yaratmaqdır. Fəaliyyətinin birinci ilini başa vuran platforma xanımlarımızın inkişafına mühim tövhə verməkdə davam edir. Bu il ərzində 30-dan çox seminar, təlim və tədbirlər, 2 uzun müddətli kurs, xanımlar üçün xüsusi İT layihə – Tech-Tech Xanım, və WOWOMAN PRO təlimləri təşkil olunub, və əminliklə deyə bilərik ki, WOWOMAN öz missiyasını yüksək dərəcədə yerinə yetirib. Təlimlər yerli və xarici tanınmış ekspertlər – Şəms Mustafayeva, Səma Abiyeva, Coşqun Kərimov, Anna Petrova, Fəxri Ağayev, Myrto Okle, Rafiq Hunaltay, Müşfiq Həsənov, Yelena Sidorenko, Sabina Şahi və digərləri tərəfindən keçirilmişdir. Bu tədbirlərdə ümumi 5200-dən artıq müraciət və 1600-dən artıq üzv qəbul olunmuşdur.\nİlk ilinin uğurlarına nəzər salmaq və yeni layihələrin açılışını etmək üçün WOWOMAN 6 fevral tarixində tanınmış xanımları, media nümayəndələrini və üzvlərini Fairmont Baku otelində bir araya toplayacaq. Tədbirdə Zara Apetrei Hüseynova, Nigar Köçərlı, Günay Malikqızı, Elnara Nahmetova, Nigar Arpadarai, Zeynəb Məmmədyarova, Zəhra Bədəlbəyli və digər tanınmış xanımların iştirakı ilə hazırlanan “Qorxmasaydım” adlı xüsusi video-çarx, həmçinin, “Özünü İfadə Et” platforması təqdim olunacaqdır.\nWOWOMAN platformasının təsisçisi Zara Apetrei Hüseynovanın sözlərinə əsasən, təşkilatın əsas məqsədi həmişə olduğu kimi qalacaq: xanımların peşəkar və şəxsi inkişafına dəstək vermək. “WOWOMAN hər zaman arzulamağa cürət edən xanımlar üçün olacaq, və onlara bu arzuları reallaşdırmaq üçün imkanlar yaradacaqdır. Əgər siz də belə xanımlardansınızsa, və ya olmaq istəyirsinizsə, sizin bu səyahətinizə dəstək olmağa hazırıq!”, deyə xanım Hüseynova bildirib.\nTags:1 il, flash, qadinlar ucun telim, tech pro, tech-tech xanim, wowoman, yubiley


“Apple” jurnalları onlayn oxumağa imkan verən xidməti satın alıb\n“Apple” şirkəti mobil qurğu istifadəçilərinə 200-dən çox müxtəlif jurnalın elektron versiyasından istifadəyə imkan verən “Texture” xidmətini satın alıb. Bu barədə “Apple”ın saytında xəbər dərc edilib.\n“ICTnews” Elektron Xəbər Xidməti “hitech.newsru.ru” saytına istinadən yazır ki, razılaşmanın şərtlərinə görə, “Texture” xidməti öz işini əvvəlki kimi davam etdirəcək. Xidmət “iOS”, “Android”, “Windows 8”, “Windows 10” və “Amazon Kindle Fire” ilə işləyən qurğular üçün mobil proqramları dəstəkləyəcək, onun əməkdaşlarına isə toxunulmayacaq.\n“Texture” xidmətinin aparıcı naşirlərin jurnallarından ibarət öz heyranedici kataloqu ilə birgə komandamıza qoşulmasından çox məmnunuq. Biz yoxlanmış mənbələrə istinad edən keyfiyyətli jurnalistikanı dəstəkləyirik və bundan sonra da oxucular üçün gözəl tərtib edilmiş və maraqlı məlumatlardan ibarət jurnalların çıxarılmasına imkan verəcəyik" – “Apple”ın böyük vitse-prezidenti Eddi Kyu sazişi şərh edərkən belə deyib.\n“Texture” xidməti 2010-cu ildə istifadəyə verilib. Mobil proqramda əlçatan olan jurnallar üçün aylıq abunə haqqı 10 ABŞ dolları təşkil edir.


Hava proqnozu - 7 iyul » Altun.az\nHava proqnozu - 7 iyul\n06 iy 2017, 12:04\nEkologiya və Təbii Sərvətlər Nazirliyinin (ETSN) Milli Hidrometeorologiya Departamentindən Altun.az-a verilən məlumata görə, sabah Bakıda və Abşeron yarımadasında hava əsasən yağmursuz olacaq. Axşam dəyişkən buludlu olacağı, gecəyə doğru yarımadanın bəzi yerlərində qısamüddətli yağış yağacağı ehtimalı var. Arabir güclənən şimal-qərb küləyi əsəcək.\n"Kim deyir ki, bir qızı olana 10 MİN MANAT VERİLƏCƏK?" - Millət vəkilindən RƏSMİ AÇIQLAMA 13 avq 2017, 02:47\nŞOK! ABŞ gəmisi atəşə tutuldu 10 okt 2016, 13:42\nRus qırıcısı amerikalıları vahiməyə saldı 20 in 2017, 18:37\n" Sərdar Cəlaloğlu Naxçıvandan gəlib 40 dənə ev alıb. Hansı pulla alıb?"- VİDEO 17 iy 2017, 06:00\nƏsgər anası İrəvanda hökumət binası önündə aclıq aksiyasına başladı: “Oğlum Qarabağda...” 13 in 2017, 13:32\nDəbi diktə edən 83 yaşlı homoseksual: “Yorulmamışam” 14 noy 2016, 07:08\nİŞİD-in komandiri Əfqanıstanda öldürüldü 28 yan 2017, 18:45\nFahriyeni qısqandıran iranlı model: "Burakdan incidim" 08 fev 2017, 15:53


Avropa Birliyinin gələcəyi varmı? – Təhlil\n03 İyul 2015 - 10:13\nLondonda Yunanıstan böhranının iqtisadi nəticələrinə görə, çox narahatdırlar. Rəsmilər ümid edirlər ki, hər halda AB-nin ən pis variantdan yayınması mümkündür. Nəzarət edilən defolta güvənir, bununla belə, özləri üçün hər cür mümkün seçim variantları hazırlayırlar. Təbii ki, əsas pullar vaxtında Yunanıstandan çıxardılıb. ölkənin maliyyə naziri Corc Osborn keçən həftə parlamentdə çıxış edərək Yunanııstanın avrozonadan mümkün çıxışının maliyyə bazarları üçün nəticələrini lazımi şəkildə dəyərləndirməyə çağırdı. Qeyd etdi ki, yaranmış durum Böyük Britaniya iqtisadiyyatı üçün ciddi sınaqdır və hökumətin vaxtında gördüyü tədbirlər sayəsində istənilən halda maliyyə sabitliyi qorunub saxlanacaq.\nOnun sözlərinə görə, Britaniya bankları və digər maliyyə qurumları hökumətin uyğun tövsiyələrini nəzərə almaqla hələ ilin əvvəlindən Yunanıstan bazarında əməliyyatları 12 milyard dollardan 3 milyarda qədər azaltmaq üçün qəti tədbirlər görüb.\nEyni zamanda London Sitisində yenə də həyəcan siqnalı çalır və Yunanıstan hadisələrinin həm Avropa, həm də dünya maliyyə bazarlarına artan mənfi təsirinə işarə edirlər. Tamamilə aydındır ki, Avropa maliyyəsində Londonun üstünlük təşkil edən durumuna görə bu məsələ onun üçün xüsusən həssaslıq doğurur.\nTəbii ki, bu şəraitdə Yunanıstanın başına gələnlərlə bağlı ekspert analizləri dərinləşir. Məsələn, “Financial Times”-ın aparıcı icmalçısı Gideon Raxman yazır ki, bir zamanlar Yunanıstanın ovaxtkı Avropa İqtisadi Birliyinə qəbul edilməsi demokratiya və tərəqqi sahəsində Avropanın genişlənməsi uğuru idisə, indi Yunanıstanın avrozonadan çıxması heç də az rəmzi olmayacaq.\nAnalitikin fikincə, hər şeydən əvvəl AB-yə üzvlüklə iqtisadi tərəqqi arasında bağ qırılır ki, qitədə Avropa Birliyinə cazibə təbii şəkildə azalır. Hətta Yunanıstan və AB-nin başqa ölkələrini vahid valyutanın “dağılmaqda olan iqtisadi eksperiment”ində tutub saxlamaq cəhdləri uyğun ölkələrin iqtisadi məhvinə və Avropa həmrəyliyinin, sabitliyin sarsılmasına gətirib çıxardacaq.\nElə həmin qəzetin səhifələrində alman politoloqu Martsel Fratsşer yunan böhranının Almaniyanın özü üçün nəticələri, onun Avropadakı rolu və ölkənin indiki siyasi rəhbərliyi hada mühakimə yürüdür. Bildirilir ki, belə bir zərbədən sonra Merkel hökuməti, çətin ki, həm ölkə daxilində, həm də beynəlxalq tərəfdaşları tərəfindən özünə qarşı etibarı bərpa edə bilər. Merkelin “Avro puça çıxsa, Avropa məğlub olacaq” ifadəsi onun özünü təqib edəcək.\nLakin hər halda London analizində həlledici ünsür Yunanıstandakı durumun bir sıra Avropa ölkələrində daxili bölgüyə necə təsir edəcəyi məsələsidir. Yunanıstan SİRİZA-sının Brüssellə sərt dialoqundan ruhlanmış ispan millətçilərinin bu yaxınlardakı ifadələri və yeri gəlmişkən, Avropanın quzeyinə qədər boy atmış populizm nikbinlik təlqin etmir.\nEkspertlərin əksəriyyəti qeyd edirlər ki, avrozonada böhran hadisələri, qitədə yoxsulluq və işsizliyn artması, mühacirət, həmçinin Brüssel tərəfdən əks tədbirlərin olmaması Avropaya bədgümanlıq əhvalının artması hesabına sistemdənkənar qüvvələrə xal yığmaq imkanı verdi. Bu günlərdə “The Times” qəzetində çıxmış redaksiya məqaləsinə əsasən, Brüssel bürokratlarının tənqidi, mühacirət nəzarətini gücləndirmək və hakimiyyəti milli hökumətlərə qaytarmaq çağrışları Avropa ölkələrinin əksəriyyətindəki seçkilərdə uğur formuluna çevrildi. Bir sözlə, Avropa inteqrasiyasının bir neçə on il geri diyirlənməsi perspektivləri irəlidədir. Britaniyanın bir sıra ekspertlərinin fikrincə, Yunanıstanda defolt və avrozonadan çıxmaq perspektivi ilə qəlizləşən cari durum isə təsdiq edir ki, qalstuksuz adamların hakimiyyətə gəlişinin nəticələri nə qədər acınacaqlı ola bilər.\nTəbii ki, başqa ölkələri qorxutmaq üçün burada uyuq qsimində məhz Yunanıstanın “məsuliyyətsiz” davaranış nümunəsi misal gətirilir. Qeyd olunur ki, məsələn, fransız millətçiləri avrozonadan çıxmağı əllərində bayraq etsələr, nələr baş verə biləcəyini yaxşı təsəvvür edirlər. Budur, İspaniyanın sistemdənkənar qüvvələri isə SİRİZA-nın yolunu təkrar etməyə və tam riskə getməyə hazırdır.\nDüzdür, özgə baxış nöqtələri də var. Məsələn, Avropaya bədgümanların Avropapərəstlər tərəfdən ittihamı öz səhvlərini gizlətməkdən başqa bir şey deyil. Yunanıstandakı cari durum təkcə Afina tərəfdən deyil, həm də Berlin və Avropanın başqa ölkələri tərəfindən səhvlər silsiləsidir.\nXülasə: fikirlərin səpələnməsi yaranmış durumun ümidsizliyi və elitaların “solçu təhlükə” mövzusunu dövriyyəyə buraxıb sona qədər sərt qənaət mövqeyində durmaq cəhdləri haqda mühakimə yürütməyə imkan verir. Bütün bunlar isə son nəticədə Avropanı ötən əsrin 60-cı illərinə atır.\nNana Yakovenko “ИноСМИ” (Rusiya), 02.07.2015


Evliliyinizdə bədbəxt olduğunu düşünməli deyilsiniz » Korpem.net\nBir həftə sonu səhəri oyandınız və fərz edək ki bu gün təmizlik gününüz. Onsuz da yorğunsunuz amma evinizin yaxşı bir təmizliyə ehtiyacı var. İşə girişib bir gözəl təmizləyirsiniz hər yeri deyək. Xüsusilə mətbəxinizə daha da bir diqqət göstərir, qazınızın üzərini, yerləri parlayana qədər təmizləyirsiniz. Və budur təmizlik bitdi. Artıq eviniz, xüsusilə də mətbəxiniz içinə girməyə qıya bilməyəcəyiniz qədər təmiz və sanki işıldayır. Bir yorğunluq qəhvəsinin tam zamanı indi. Lakin qəhvəniz üçün istilətdiyiniz süd qəhvədanı birdən əlinizdən sürüşür və süd yeni təmizlədiyiniz ocağa tökülməklə qalmır, yerləri də məhv edir. Kabus kimi deyilmi...\nSəhərə geri dönüb bir də digər ssenarini düşünək: Bir həftə sonu səhəri oyandınız və fərz edək ki bu gün təmizlik gününüz. Evinizin yaxşı bir təmizliyə ehtiyacı var amma onsuz da yorğunsunuz.Təmizliyi başqa zamana təxirə salıb yaxşıca istirahət etmək fikri də pis deyil sanki. Əvvəl yaxşı bir qəhvəylə ayılsanız da sonra qərar versəniz daha yaxşı olacaq bəlkə də! Lakin qəhvəniz üçün istilətdiyiniz süd qəhvədanı birdən əlinizdən sürüşür və süd yeni təmizlədiyiniz qaza tökülməklə qalmır, yerləri də məhv edir. Bir an ürəyinizi qaraldan görünüşə baxıb dərin bir nəfəs alarsınız, amma sonra ağlınızdan sizi sakitləşdirən cümlə keçir: "Boş ver, onsuz da hər yer çirkli, bir salfet ilə qurulayım olsun bitsin."\nYeni evli olduğunuzu və hər etdiyiniz yeməyə, hər geydiyinizə, yoldaşınıza qarşı hər davranışa diqqət göstərdiyiniz günləri düşünün. İlk böyük mübahisə hər əlaqə üçün bir zədədir. Göstərdiyiniz o qədər diqqətə baxmayaraq belə bir döyüş yaşamaq, həm bütün əməyinizə haqsızlıq kimi gəlir, həm də bir çox "görəsən"lər yığışar ağlınıza.\nİlk mübahisə sanki xəyalini qurduğunuz hər şeyi, o günə qədər yaşadığınız bütün gözəllikləri çirklətmişdir. Tərtəmiz mətbəxinizə tökülən süd kimi bir anda sizi ümidsizliyə sürüyər, özünüzü yeni tək bir şey daha edə bilməyəcək qədər yorğun hiss etdirər. Əlbəttə zaman içində ağrısı gəlir keçər və həyat təkrarlanana dönər.\nBir də evliliyinizin çox gərgin və davamlı çətinlikli olduğunu düşünün. Artıq o qədər diqqətsizləşmisiniz ki yeni bir mübahisə yaratmaqdan çəkinmək belə dayansın, bilə-bilə mübahisə yaratdığınız zamanlar belə olar. Mübahisə etmək artıq vərdişiniz halına gəlmişdir necə olsa. Onsuz da bədbəxt bir əlaqəyə sahib olmanın diqqətsizliyi ilə heç bir səyə ehtiyac olmadığını düşünər, evliliyə xüsusi heç bir fədakarlığa ehtiyac duymazsınız belə. Onsuz da mətbəx çirklidir, ha doqquz ha on, heç fərq etməz necə olsa.\nHalbuki evliliyin qədəri bədbəxtlik olmaq məcburiyyətində deyil. Bir az diqqət bir az səy möcüzələr yarada bilər. Çirkli xatirələri təmizləmək, yerinə xoşbəxtlik parıltıları qata bilmək zənn edildiyi qədər çətin deyil inanın. Bu yeniliyə niyyət etmək və təmizliyə haradan başlayacağımızı bilmək, kafi bir başlanğıc nöqtəsidir.\nBaşlanğıc nöqtəsi bir terapistten kömək almaq, davranış qəliblərimizi dəyişdirmək, evlilik dinamikliyimizi dəyişdirmək kimi bir çox alternativdən biri ola bilər.\nYetər ki, içinizdə bir yerlərdə saxladığınız, özünüzü xoşbəxt etmək üçün kafi diqqəti tapıb çıxardın. Siz buna dəyərsiniz...\nEvliliyinizdə bədbəxt olduğu gərgin və davamlı Başlanğıc nöqtəsi təmizlik gününüz mübahisə yaratmaq


Bu gün Yeni Azərbaycan Partiyasının (YAP) İcra Katibliyində 28 May - Respublika Gününə həsr olunmuş “Müasir Azərbaycan Respublikası Xalq Cümhuriyyətinin varisidir” mövzusunda videokonfrans keçirilib.\nTeleqraf.com xəbər verir ki, tədbirdə çıxış edən Baş nazirin müavini, YAP sədrinin müavini - İcra katibi Əli Əhmədov Azərbaycan Xalq Cümhuriyyətinin yaranma tarixindən, əldə etdiyi mühüm nailiyyətlərdən danışıb.\nO bildirib ki, Azərbaycan Xalq Cümhuriyyətinin yaranması xalqımızın tarixində əlamətdar və şanlı səhifələrdən birini təşkil edir. Baş Nazirin müavini deyib ki, 1918-ci ildə Azərbaycan xalqı yüzilliklər ərzində qəlbində yaşatdığı müstəqillik ideyalarını həyata keçirməyə nail oldu. Şərqdə ilk demokratik respublika Azərbaycanda elan edildi. İlk dəfə olaraq xalqımız yeni, müasir dövlətçilik ənənələrinə sahib çıxan dövlət qurmağa nail oldu. Azərbaycan Xalq Cümhuriyyəti qısa müddətdə üzərinə düşən vəzifələrin yerinə yetirilməsi, dövlət qurumlarının formalaşdırılması istiqamətində çox vacib işlər gördü.\nBaş Nazirin müavini deyib ki, işğalçı Ermənistan istisna olmaqla Azərbaycan bütün dövlətlər və beynəlxalq təşkilatlarla fəal əməkdaşlıq edir. Onun sözlərinə görə, qazanılan uğurlar yeganə problemimiz olan Dağlıq Qarabağ məsələsinin həlli, torpaqlarımızın işğaldan azad olunması üçün etibarlı zəmin yaradır.\nƏli Əhmədov deyib ki, bütövlükdə 100 ildən çox müddətdə müstəqillik ideyaları nəticəsində Azərbaycanın bugünkü reallıqları yaranıb: “Bu reallıqlar Azərbaycanın hər bir vətəndaşının istək və arzularının ifadəsidir. Azərbaycan inkişaf edir, Heydər Əliyev ideyaları daha da möhkəmlənir, Prezident İlham Əliyevin siyasəti daha böyük nailiyyətlərin qazanılmasına əsaslar yaradır”.\nDaha sonra Milli Məclisin deputatları, Atatürk Mərkəzinin rəhbəri Nizami Cəfərov, Anar İsgəndərov, Ana Vətən Partiyasının sədri Fəzail Ağamalı, Böyük Quruluş Partiyasının sədri Fazil Mustafa çıxış edərək Xalq Cümhuriyyətinin Azərbaycan tarixindəki əhəmiyyəti, onun varisi olan bugünkü müstəqil Azərbaycanın uğurları haqqında fikirlərini bildiriblər.


2019.05.07 17:41 (UTC+04:00)\nMaliyyə Bazarlarına Nəzarət Palatasının məlumatına görə, 2019-cu ilin birinci rübü ərzində qiymətli kağızlar bazarında ümumilikdə 5 milyard 663,5 milyon manat həcmində əməliyyat aparılıb. Əməliyyatların 73,2 faizi (4 milyard 144,8 milyon manat) ilkin bazarda, 26,8 faizi (1 milyard 518,7 milyon manat) isə təkrar bazarda aparılıb. Cari ilin yanvar-mart ayları ərzində qiymətli kağızların ilkin bazarı ötən ilin müvafiq dövrü ilə müqayisədə 36 faiz (1 milyard 103,2 milyon manata) artıb.\n2019-cu ilin ilk rübü ərzində real sektor təmsilçilərinin və maliyyə institutlarının fond bazarı vasitəsilə öz vəsaitlərini artırmaq təşəbbüsləri korporativ qiymətli kağızlar bazarının korporativ istiqrazlar seqmentində əməliyyatların həcminin 3,3 dəfə artmasına səbəb olub. Əlavə olaraq korporativ istiqrazların ilkin bazarında bağlanan əqdlərin məbləği əvvəlki hesabat dövrü ilə müqayisədə 12 dəfə artaraq 444 milyon manata çatıb. Ümumilikdə, ölkənin korporativ qiymətli kağızlarının ilkin bazarında 37 faiz artım müşahidə olunub.\n2019-cu ilin birinci rübü üzrə qiymətli kağızlar bazarına dair statistik məlumatlar icmal göstəricilərdə öz əksini tapıb.


İyun 2018 - Hekim.pro Profiseonal Həkimlər\n30.06.2018 Həkim Məsləhətləri, Xəstəliklər 293\nYorğunluq, halsızlıq hətta aktiv işlə, idmanla məşğul olan adamı da yaxalaya bilər. Son zamanlar çox insan halsızlıqdan şikayətlənir. Bunu yaz aylarına bağlayanlar da var. Amma əslində yorğunluq insanı getdikcə tənbəlləşdirən, depressiyaya salan, səhhətində ciddi dəyişikliklər yaradan köklü səbəbləri olan bir simptomdur. Medicina.az xəbər verir ki, əgər son 3 aydır səbəbli-səbəbsiz …\n30.06.2018 Həkim Məsləhətləri, Xəstəliklər 466\nSüd (döş) vəziləri ilə bağlı şikayətlərə həkim tərəfindən xüsusi diqqətin yetirilməsi tələb olunur. Həkim süd vəzi xəstəliyinə elə yanaşmalıdır ki, bədxassəli süd vəzi xəstəlikləri tez müəyyən edilsin və müalicə olunsun. Eyni zamanda, xoşxassəli xəstəliklər də diqqətdən kənarda qalmasın. Süd vəzi xərçəngi diaqnozu qorxulu olsa belə, həkimə edilən müraciətlərin əksəriyyəti nəticədə …\n30.06.2018 Həkim Məsləhətləri 340\nİnsanın orqanizmi üçün ən komfortlu temperatur 20-24 C sayılır. Temperatur artıqda və xüsusilə də yüksək rəgəmlərə çatdıqda bu insan sağlamlığı üçün ciddi risk faktoru sayılır. İsti hava xüsusilə ürək-damar sistemi üçün ziyanlıdır. İstidə damarlar genişlənir, ürək döyüntüsü artır, qan qatılaşır, damarlarda tromblar əmələ gələ bilər və bütün bunlar da ürək …\n30.06.2018 Hamiləlik, Həkim Məsləhətləri, Xəstəliklər 539\nTalassemiya nədir? Talassemiya dünyada ən geniş yayılmış irsi xəstəlikdir. Talassemiya qırmızı qan hüceyrələrinin və onların tərkibində olan hemoqlobinin zədələnməsi ilə xarakterizə olunan vəziyyətdir. Hemoqlobin bədənin bütün toxumalarına oksigen çatdıran zülaldır. O, qəbul etdiyimiz qidanın tərkibindəki dəmirdən istifadə etməklə sümük iliyində yaranır. Hemoqlobin molekulu iki cüt proteindən (zəncirlər) ibarətdir: iki alfa (α) …\n29.06.2018 Həkim Məsləhətləri, Uşaq, Xəbərlər 423\nÜmumi məlumat Təsadüfi travmalar nəticəsində hər gün dünyada 2000 ailə övlad itkisi ilə üzləşir. Yol-nəqliyyat hadisələri, suda batma, yanma, yıxılmalar və zəhərlənmələr uşaqların sağlamlığı və həyatına ciddi təhlükə törədir. Travmatizmin profilaktikası tədbirləri hər gün 1000-dən çox həyat xilas edə bilər. Bu tədbirlərin çoxu müvafiq qanunvericilik və onun icra olunması, eləcə də səhiyyə sistemi vasitəsilə dövlət tərəfindən tətbiq olunur. Lakin elə tədbirlər var ki, …\n29.06.2018 Həkim Məsləhətləri, Uşaq 318\nDepressiya nədir? Çətin və ya stressli hadisələr zamanı, o cümlədən, yaxın ailə üzvünün xəstələnməsi və ya vəfatı ilə əlaqədar özünü qəmli hiss etmək və ya ümidini kəsmiş, ruhdan düşmüş olmaq normal hal kimi qarşılanır. Lakin bəzən bu kədərli hisslər uzun müddət davam edir və gündəlik həyat tərzinə müdaxilə etməyə başlayir. …\n29.06.2018 Həkim Məsləhətləri, Xəbərlər 316\nAparılan araşdırmalara görə, yetkin insanlar gündə ən az 7 yatmalıdırlar. Yaxşı və kifayət qədər yatmasanız, bunun ağır fəsadları ola bilər. Gencaile.az sizi yuxusuzluğun zərərləri ilə tanış edir. Yaddaşa və beyinə təsir edir Gecə kifayət qədər yatmadıqda ertəsi gün konsentrasiya, fokuslanma, problem həll etmə qabiliyyətinin aşağı düşməsi və diqqət əskikliyi yaşaya …\n29.06.2018 Qadın, Uşaq 398\nAna südü ilə qidalandıran qadınlara 15 məsləhət: 1. Körpəni 6 ayına qədər yalnız ana südü ilə qidalandırın. Bu müddətdə döşlə əmizdirmə laktasiyanı stimullaşdırır. 2. Əgər doğuşdan sonrakı ilk günlərdə əmizdirmə mümkün olmursa, əl ilə və ya süd sağan aparatla südü sağın. 3. Doğuşdan sonra ilk 6 həftə ərzində körpəni hər yemək tələb …\nDöş problemlərinə səbəb olan ən yayılmış səhvlər. Bir çox qadınlar bu səhvləri edir!\n29.06.2018 Həkim Məsləhətləri, Xəbərlər 399\nSüd vəzi xəstəliklərinə qadınlar arasında tez-tez təsadüf edilir. Süd vəzi toxuması çox həssasdır və istənilən travma, hormonal pozulma, stress və s. mənfi amillərə xəstəliklə reksiya verə bilər. Bəzi çox yayılmış səhvlər qadınlarda döş problərinə səbəb ola bilər. Fransa mammoloqları bu səhvləri sadalayıb: 1. Düzgün seçilməmiş büstqalter. Saglamolun.az xəbər verir ki, mütəxəssislərin …\n28.06.2018 Xəbərlər, Xəstəliklər 496\nAğız və diş təmizliyinin kifayət qədər yerinə yetirilmədiyi hallarda diş əti narahatlıqları ortaya çıxır. Qarşısı alınmadıqda isə dişin çıxarılması ilə nəticələnə bilir. Ağrı vermədiyi üçün çox diqqət etmədiyimiz bu narahatlıq irəliləyən zamanda ürək-damar və diabet kimi əhəmiyyətli xəstəliklərə də rəvac verir. Ailem.az diş əti problemi yaradan səbəbləri sadalayır. Siqaret Aparılan …


525-ci Qəzet - Bakıda virusa yoluxanların sayı artıb\nBakıda virusa yoluxanların sayı artıb\nOxunub: 1003 dəfə\n“Azərbaycanda əhali arasında yayılan xəstəlikləri, yaxın ölkələrdə olan qrip xəstəlikləri ilə əlaqələndirmək mümkün deyil”.\nBunu Lent.az-a Respublika Gigiyena və Epidemiologiya Mərkəzinin baş direktor müavini Afaq Əliyeva əhali arasında yayılan xəstəliklərə münasibət bildirərkən deyib. Qonşu ölkələrdə kəskin qrip viruslarının yayılmasına münasibət bildirən Afaq Əliyeva deyib ki, Azərbaycanda xəstələr arasında qrip virusuna yoluxan yoxdur. Onun sözlərinə görə, hazırda Azərbaycanda kəskin represatur infeksiyaları qeydə alınır: “Keçən ilin müvafiq dövrü ilə müqayisədə yanvar, fevralda artım müşahidə alınıb. Müayinələr zamanı onlar arasında qrip virusu aşkar edilməyib. Yəni, hazırda Azərbaycan A B C virusları tərəfindən törədilən qrip virusu yoxdur. Bunu yaxın ölkələrdə olan qrip xəstəliklərlə əlaqələndirmək mümkün deyil. Bu, mövsümü haldır. Getdikcə azalmağa doğru müşahidə edilir”.\nAfaq Əliyeva bildirib ki, baş ağrısı, yüksək hərarət, öskürək kimi müşahidə edilən hallar rast gəlinərsə, həkimə müraciət etmək mütləqdir: “Xəstələr dərhal ərazi tibb məntəqəsinə müraciət etməli, yataq rejiminə riayət etməlidir”.\nXəstəliklə əlaqədar Bakı Şəhər Təcili və Təxirəsalınmaz Tibbi Yardım Stansiyasına daxil olan müraciətlərin sayı artıb. Bakı Şəhər Təcili və Təxirəsalınmaz Tibbi Yardım Stansiyasının baş həkiminin müalicə işləri üzrə müavini Suğra Bəşirova Lent.az-a açıqlamasında bildirib ki, yanvar və fevral ayında müraciət edənlərin sayı kəskin artıb. Stansiyaya daha çox öskürək, hərarət və digər virus-infeksiyaları ilə bağlı müraciətlər daxil olur.\nÜmumi çağırışların sayına gəlincə, baş həkimin müavini bildirib ki, fevralın 19-dan etibarən çağırışlarda azalma müşahidə olunub: “Əvvəl çağırışların sayı gün ərzində 2000-2200 idisə, sonradan isə 1900-ə endi”.\nQeyd edək ki, qonşu Gürcüstan və Rusiyada qrip epidemiyası tüğyan edir. Bununla bağlı on minlərlə məktəb və bağçada karantin elan olunub.


Goyce.az - SSRİ-nin birinci xanımı olan bakılı qızın intiharı – General Qusevin işvəkar arvadının baiskarlığı\nBu gün Stalinin həyat yoldaşı Nadejda Alliluyevanın ölümünün 87-ci ili tamam olur. Ancaq bu qədər vaxt keçsə də bu, hələ də sirli ölüm sayılır. Bunun intihar, yoxsa qətl olması mübahisəlidir. Bu hadisəyə dair bir neçə, bir-birinə yaxın və bir qədər fərqli versiyalar var.\nMəsələn, Stalinin əsas mühafizəçisi Vlasik Nadejda Alliluyevanın ölümünün intihar olduğunu yazıb. O Stalinin ən yaxın adamı, bütün sirlərinin yeganə bilicisi olub, təbii ki, başqa söz deməzdi. Ancaq Nikita Xruşov öz memuarlarında intihar versiyasını qəbul etsə də, qətl məsələsinə də əl yeri qoyub. O da Stalini sovet xalqının, eləcə də bütün bəşəriyyətin düşməni çıxarmış adam olduğuna görə, bəlkə də bir az qərəzli olub.\nStalinin qızı Svetlana böyüyəndən sonra ona hər şeyi danışıblar və o öz memuarında yazıb ki, atası baş verən hadisəyə görə çox üzülüb, bir neçə gün özünə gələ bilməyib, deyirmiş, özü də artıq yaşamaq istəmir.\nO zaman onlar Zubalovda yaşayırdılar, ancaq son illərdə Mikoyanın yaşadığı yerdə yox, yarğanın o üzündə. Zəngə növbətçi cavab verib. Nadejda Sergeyevna soruşub: “Yoldaş Stalin haradadır?”. – “Yoldaş Stalin burdadır”. –“O, kiminlədir?”. Növbətçi cavab verib: “Onunla birlikdə Qusevin arvadıdır”. (General Vladimir Qusev, Sovet İttifaqı Qəhrəmanı – red.). Səhər-səhər Stalin evə gələndə artıq Nadejda Sergeyevna ölmüş olub. Qusev isə hərbçiydi və o da Voroşilovun evindəki ziyafətdə iştirak edib. Stalin gedəndə Qusevin arvadını da özüylə aparıb. Mən Qusevanı heç vaxt görmədim, amma Mikoyan danışırdı ki, o, çox gözəl qadındır.\nVlasik bu əhvalatı danışdıqda belə bir şərh də verdi: “O təcrübəsiz növbətçi axmaqlıq etmişdi, qadın soruşub, o da nə varsa, birbaşa deyib”.\nXruşov keçmiş kurs yoldaşını belə xatırlayır: “O, həyatda çox təvazökar idi. Akademiyaya yalnız tramvayla gələrdi və hamıyla birlikdə gedərdi və heç vaxt özünü “böyük adamın arvadı” kimi aparmazdı. Köhnə bir həqiqət var: tale bizi tez-tez ən yaxşılardan məhrum edir”.(konkret.az)


"İnsan orqan və (və ya) toxumalarının transplantasiyası haqqında” qanun layihəsi üzərində işlər davam etdirilir. Qeyd edim ki, artıq bir ildir bu sənəd üzərində işlər gedir. Biz əvvəlcə mövcud qanuna geniş əlavə və dəyişiklikləri nəzərdə tuturduq.\n"Hazırkı qanun 1999-cu ildə qəbul edilib və ötən 20 ildə yeni tələblər, yeni yanaşmalar ortaya çıxıb. Odur ki, yeni qanun layihəsi hazırlayaraq, onu müvafiq qurumlara, nazirliklərə rəylərə göndərmişik və artıq bu rəylər də bizə - İşçi Qrupuna yavaş-yavaş daxil olmaqdadır. Onlar bu ayın sonuna qədər daxil olub, qurtarar, rəylər yığılar və bundan sonra İşçi Qrupu, Səhiyyə komitəsi öz sözünü deyər, fikrini bildirər”.\n"Bildiyiniz kimi, daha çox orqanların donorluğu və ya orqanlarla toxumaların donorluğu üzərində mübahisələr gedirdi. Hesab edirəm ki, bunlar elə də prinsipial məsələlər deyil. Hər ikisi doğrudur, Səhiyyə komitəsi sonda nə qərar verəcək, o cür də olacaq”.\n"Qanun layihəsində göstərmişik ki, meyitdən orqan köçürülməsi, transplantasiya məsələsində ailə üzvlərindən və ya yaxın qohumlardan yalnız birinin razılığı, icazəsi alınacaq. Çünki bütün qohumların razılığı alınmalı olsa, onda meyitdən orqan köçürülməsi mümkün olmayacaq. Ancaq gələcəkdə maarifləndirmə işi ona yönəldilməlidir ki, hər bir insan sağlığında orqanını vəsiyyət etsin.


Qardaş Azərbaycan xalqını təbrik edirik – Pakistan\nadmin 12:21 / 11 Noyabr 2020\nQardaş Azərbaycan xalqını və hökumətini torpaqlarının işğaldan azad olunması münasibətilə təbrik edirik.\nMüstəqil.Az xəbər verir ki, bu barədə Pakistan Xarici İşlər Nazirliyi məlumat yayıb.\nAçıqlamada Pakistanın Dağlıq Qarabağ məsələsinin beynəlxalq hüquq və BMT Təhlükəsizlik Şurasının qətnamələri çərçivəsində həll olunmasını dəstəklədiyi qeyd olunub:\n“Tərəflərin atəşkəs əldə etməsindən məmnunuq. Ümid edirik ki, bu, bölgədə yeni bir sabitlik və firavanlıq dövrünə səbəb olacaq və məcburi köçkünlərin ata yurdlarına qayıtmasını asanlaşdıracaq”.\nXankəndidə eşidilən atəş səslərinin səbəbi\n← Arutyunyanın son dəfə dua etdiyi kilsə… – Yeni video\nEtiraza gedənlər həbs edilir: Çarukyan da saxlanıldı – Foto →


15:05 08-08-2020 | 2207 | Kürsü\nElə bir lider ki, sözü və əməli üst-üstə düşsün\nXalq-hakimiyyət birliyi istənilən dövlətdə siyasi sabitliyi və təhlükəsizlik mühitini şərtləndirən həlledici amildir. Bu birlik təsadüfən, öz-özünə formalaşmır. Onun üçün əsas şərt xalqını arxasınca aparmağı bacaran güclü və xarizmalı lider amilinin olmasıdır. Elə bir lider ki, müstəqil siyasət aparmaq iqtidarında olsun. Elə bir lider ki, xalqı və dövlətinin milli maraqlarını bütün mənafelərin fövqünə yüksəltsin. Elə bir lider ki, sözü və əməli üst-üstə düşsün. Belə liderləri tarixə bəxş edən xalqlar və dövlətlər böyük, əzəmətli və bəxtəvərdir. Öz əməlləri ilə xalqı və dövlətinin sonsuz sevgisini qazanmış liderlər isə xoşbəxtdir.\nMəsələyə bu xüsusda yanaşdıqda böyük qürur və fəxarət hissi ilə deyə bilərik ki, möhtərəm Prezidentimiz İlham Əliyev xoşbəxt dövlət rəhbəridir. Xalqı öna görə cənab prezidenti sevir ki, o, müasir Azərbaycan dövlətçiliyinin banisi ulu öndər Heydər Əliyev müəyyən etdiyi siyasi kursa sadiqdir və son 17 il ərzində ölkəmizi uca zirvələrə yüksəltməkdədir. Xalqı ona görə prezidentini sevir ki, o, heç bir vaxt hər hansı böyük dövlət və ya beynəlxalq təşkilatın diqtəsi ilə deyil, məhz lideri olduğu çoxmillətli və çoxkonfessiyalı Azərbaycan dövlətinin milli maraqlarından irəli gələn müstəqil siyasətin müəllifidir.\nHəmin siyasətin təntənəsi Azərbaycanın siyasi sabitliyində, iqtisadi gücündə, sosial rifahında, güclü ordusunda və uğurlu xarici siyasətində öz təsdiqini tapır. 2018-ci il 11 aprel prezident seçkilərindən sonra bəyan etdiyi və tətbiqinə başladığı genişmiqyaslı və hərtərəfli islahatlar kursu sayəsində Azərbaycanın siması büsbütün dəyişməkdədir. Müasir, sivil, demokratik inkişaf yolunu seçmiş Azərbaycanın səsi dünya meridianlarında daha ucadan eşidilməkdədir.\nHeç bir fors-major vəziyyət arxasında xalqının dayandığı Prezident İlham Əliyevin hadisə və proselərə prinsipial və qətiyyətli yanaşma tərzinə, preventiv, proflaktik, adrıcıl və sistemli qərarqəbuletmə məharətinə və sarsılmaz iradəsinə təsir edə bilməz. Bu həqiqət bütün dünya dövlətlərini öz əsarətinə almış COVİD-19 pandemiyası ilə qlobal mübarizə şəraitində tam çılpağlığı ilə özünü biruzə verdi.\nPrezident İlham Əliyevin COVİD-19 pandemiyasına qarşı 3 istiqamətdə (əhalinin həyatı və sağlamlığının qorunmsaı; əhalinin sosial müdafiəsinin təmin olunması; iqtisadi fəallığın inkişaf etdirilməsi) müəyyən etdiyi mübarizə strategiyası sayəsində Azərbaycan bu ümumi bəlanın doğurduğu itkiləri minimuma endirməyi bacaran dövlətlər siyahısındadır. Bu həqiqət Ümumdünya Səhiyyə Təşkılatının rəhbərliyi səviyyəsində bir neçə dəfə etiraf olunmuş və Azərbaycan bu baxımdan nümunəvi dövlətlər sırasında qeyd edilmişdir. Azərbaycanın pandemiyaya qarşı mübarizə tədbirləri bir çox dövlətlər tərəfindən model olaraq seçilmiş və təkrar olunmaqdadır.


“Kəpəz” iki lənkəranlı və tanınmış qapıçının oğluyla gücləndi » Football-plus.az\n11 may 18:56liqa\n“Kəpəz” iki lənkəranlı və tanınmış qapıçının oğluyla gücləndi\nMövsüm başa çatandan sonra Dario Federiko, Tural Axundov, Tural Qürbətov, Eyyub Əliyev, Nicat Qurbanov və Tural Nərimanov kimi futbolçularla yollarını ayıran “Kəpəz” heyəti qorumaqda və gücləndirməkdə davam edir. Son bir neçə gündə ötən mövsüm komandanın şərəfini qorumuş 10 futbolçu ilə müqavilə müddətini daha birilliyə artıran klub rəhbərliyi artıq komandanı gücləndirməyə başlayıb.\nOdu ki, dünən üç yeni futbolçu “Kəpəz”in heyətinə cəlb olunub. Bunlar son mövsümü “Sumqayıt”da keçirən, lakin Samir Abasovla yaşadığı problemə görə komandadan ayrılan Kamran Abdullazadə, “Qarabağ”ın əvəzedici heyətinin üzvü İlyas Səfərzadə və ötənlərin tanınmış qapıçısı Nizami Sadıqovun oğlu İlkin Sadıqovdu. “İnter”də yetişən İlkin başa çatan mövsümdə “Turan Tovuz”un heyətində birinci divizionun çempionu adını qazanıb. Maraq üçün qeyd edək ki, Kamranla İlyas “Xəzər Lənkəran”ın yetirmələri sayılır.\n“Kəpəz” 10 futbolçu ilə müqaviləni yenilədi Tural Axundov “Kəpəz” azarkeşləri ilə vidalaşdı Gəncə stadionunda təmir işləri gələn həftə başlayır Tural Axundovla Cavid İmamverdiyev “Sumqayıt”da “Kəpəz” üç dəqiqəyə “yıxıldı”